title: Blaster Master: Blasting Again

text:
Blaster Master: Blasting Again (japanissa nimellä "Blaster Master") on Crave Entertainmentin julkaisema ja Sunsoftin kehittämä peli vuodelta 2001. Peli kuuluu "Blaster Master" -sarjaan. Peli on tyyliltään kolmannesta persoonasta kuvattu niin tankin kuin myös hahmon kohdalla.
Aiemmista peleistä tuttu Jason Frudnick on saanut surmansa jouduttuaan kohtaamaan Kaiser-nimisen mutantin. Viisi vuotta myöhemmin hänen 16-vuotias poikansa Roddy ja Jasonin adoptiotytär Elfie päättävät hoitaa isältä kesken jääneen tehtävän loppuun: estää mutanttien maailmanvalloituksen ja tuhota Kaiser, mutanttien johtaja. Elfie asettuu operaattoriksi ja tankin välineiden päivittäjäksi ja Roddy isänsä tapaan ryhtyy SOPHIA:n kuljettajaksi.


title: Indrek Pertelson

text: Indrek Pertelson (21. huhtikuuta 1971 Tallinna) on virolainen judoka ja olympiamitalisti. Hän on voittanut urallaan kaksi olympiamitalia, pronssia yli 100-kiloisten sarjassa vuosina 2000 ja 2004. Pertelson on voittanut myös kaksi mitalia MM-kilpailuista ja viisi EM-kisoista.


title: Ruotsin cup

text: Ruotsin cup on muun muassa seuraavissa urheilulajeissa käytävä kilpailu:


title: Friendly Floatees

text: Friendly Floatees olivat muovisia kylpyleluja, joita päätyi vuonna 1992 mereen rahtilaivasta, joka oli myrskysäällä kuljettamassa niitä Kiinasta The First Years Inc -nimiseltä tehtaalta Yhdysvaltoihin.


title: Friendly Floatees

text: Merentutkijat ovat niiden kulkureittien perusteella pystyneet tarkentamaan merivirtojen reittejä.


title: Dorjpalamyn Narmandakh

text: Dorjpalamyn Narmandakh (; s. 18. joulukuuta 1975 Darhan) on mongolialainen judoka ja olympiamitalisti. Hän voitti pronssia Atlantan olympialaisissa 1996 alle 60-kiloisten sarjassa. Narmandakh on voittanut neljä mitalia Aasian-mestaruuskilpailuissa vuosina 1993 – 2001.


title: Clare Hall

text: Clare Hall on yksi Cambridgen yliopiston 31 collegesta. Sen perusti vuonna 1966 Clare College, joka itsekin oli aikaisemmin (1338–1856) tunnettu nimellä "Clare Hall". Päätös collegen perustamisesta tehtiin tammikuussa 1964 ja sen ensimmäiseksi presidentiksi valittiin vuonna 1965 Brian Pippard. Clare College lahjoitti uudelle jatko-opiskelijoiden collegelle paitsi vanhan nimensä, myös maata ja rakennuksia Herschel Roadilta Cambridgen läntisistä osista. Lisälahjoituksia saatiin muun muassa Andrew Mellonin säätiöltä, jonka nimi oli tuolloin "Old Dominion Foundation". Clare Hall sai kuninkaallisen erioikeuden itsenäisenä collegena Elisabet II:lta vuonna 1984.


title: Clare Hall

text: Clare Hallin itsensä mukaan collegen tekee poikkeukselliseksi sen epämuodollinen ilmapiiri, joka ilmenee muun muassa erillisen opettajain pöydän () puuttumisena ruokasalista; Clare Hallissa opettajien ja jatko-opiskelijoiden vuorovaikutusta yritetään kannustaa. Muita Clare Hallin erityisyyksiä ovat perheystävällisyys ja ulkomaisten vierailevien tutkijoiden runsas määrä.


title: Clare Hall

text: Cambridgen yliopisto poisti vuonna 1965 säännöistään sekacollegekiellon. Clare Hall ja kaksi muuta jatko-opiskelijoiden collegea (Wolfson College ja Darwin College) olivat Cambridgen ensimmäiset colleget, jotka alkoivat hyväksyä sekä mies- että naisopiskelijoita.


title: Aistien valtakunta

text: Aistien valtakunta (, transliteroituna "Ai no corrida", ) on Nagisa Ōshiman ohjaama ranskalais-japanilainen draamaelokuva vuodelta 1976. Elokuva perustuu tositapahtumiin: vuonna 1936 Tokion kaduilta löytyi Sada Abe -niminen nainen, joka kantoi mukanaan irti leikattua penistä.


title: Aistien valtakunta

text: "Aistien valtakunta" on kiistelty elokuva sen sisältämän pornografian takia – AllMovien Brennerin sanoin elokuva liikkuu pornografian ja taiteen rajamailla. Peter von Bagh ilmaisi asian suorasukaisesti: ”Siinä ei oikeasti tehdä mitään muuta kuin naidaan.”


title: Aistien valtakunta

text: Elokuva jäi sensuurin kynsiin lukuisissa maissa, Japanissa siitä ei vieläkään ole esitetty sensuroimatonta versiota. Suomessa se kiellettiin epäsiveellisenä 1976, 1977 (kaksi kertaa) ja 1978. Suomen elokuva-arkisto sai K-18-esitysluvan 1979 ja 1984. Sen julkinen esitys sallittiin 1992 (K-18) ja 1997 ikärajaksi muuttui K-16. 2016 uudelleenluokittelun jälkeen ikärajaksi tuli jälleen K-18. Elokuvan ensiesitys Suomen televisiossa oli Yle TV2-kanavalla kesäkuussa 2000 ikärajalla K-16. Seuraavan kerran elokuva esitettiin Yle Teemalla toukokuussa 2016 ja maaliskuussa 2018 ikärajalla K-18.


title: Aistien valtakunta

text: Yle Teeman vuonna 2016 esittämä dokumentti "Olipa kerran... Aistien valtakunta" (alkuperäinen nimi ranskaksi "Il etait une fois - L'empire des sens") toteaa, että Nagisa Ōshima lopetti elokuvien teon vuonna 1972 osittain siksi, että oli väsynyt taistelemaan auktoriteetteja vastaan. Ōshima oli politisoitunut 1960-luvulta alkaen, hän osallistui muun muassa opiskelijamielenosoituksiin ja vastusti Yhdysvaltojen ja Japanin välisen turvallisuussopimuksen uusimista. Hän turhautui kun ei tullut kuulluksi ja oli jatkuvasti vaikeuksissa vallanpitäjien kanssa. Hänellä oli kuitenkin tv-ohjelma, jossa hän keskusteli naisten kanssa, jotka kertoivat hänelle asioistaan ja ongelmistaan ja Ōshima pyrki neuvomaan heitä. Kun Anatole Dauman sai houkuteltua Ōshiman Ranskaan ja tekemään vielä yhden elokuvan, ei Dauman asettanut Ōshimalle mitään rajoituksia elokuvan aiheesta tai tyylistä. Myöhemmin hän asetti yhden ehdon: Ōshiman tulisi tehdä genre-elokuva. Ōshima joutui pohtimaan mikä voisi olla genre ja päätyi lopulta pornografiaan, sillä hänellä "täytyy olla haasteita".


title: Aistien valtakunta

text: Ōshima halusi kuitenkin luoda taide-elokuvan, joka toisi vastapainoa sekä Japanissa silloin vallalla olleelle seksuaaliselle estyneisyydelle että niin kutsutuille Pink film -elokuville. Japanilaiset sensuurisäännöt kielsivät sukupuolielinten ja häpykarvoituksen esittämisen. Juuri muita rajoituksia ei sitten ollutkaan. Pink film -elokuvat (myös nimellä "eroduction" sanoista erotic production) olivat tyypillisesti väkivaltaisia, nöyryyttivät ja alistivat naisia ja pitivät heitä vain objekteina. Omaan elokuvaansa Ōshima halusi tuoda naisnäkökulmaa. Sada Aben esittäjän tuli olla sellainen, johon nainen voisi samaistua, josta nainen voisi pitää. Hän halusi esittää naisen nautinnon sallittuna, kuten se oli ollut menneinä vuosikymmeninä ja vielä 1930-luvulla. Hän halusi myös korostaa rakkauden teemaa. Rakkaus voittaa kaiken ja nautinto voi olla verrattavissa pyhään kokemukseen, jossa ei ole mitään hävettävää tai paheksuttavaa. Ōshima valitsi Sada Aben ja Kichizo Ishidan rakkaustarinan aiheekseen, koska tapaus oli kuohuttanut koko Japania ja oli kaikille tuttu. Hänen mielestään Sada Abe oli esitetty aiemmin miesten uhrina, ja nyt hän halusi tuoda esiin toisen näkökulman. Vaikka Sada Abe on ensin palvelija, jota isäntä kähmii, Sadan ja Kichizo suhteen syvetessä Sadasta tulee tasa-arvoinen henkilöhahmo, joka tekee päätökset itse, ja on se joka pitää ohjaksia käsissään. Samalla hän kuvaa Sada Aben pakkomiellettä omistaa mies kokonaan. Mies on halukas kuolemaan ikuisen rakkauden tähden.


title: Aistien valtakunta

text: Ōshima oli ollut jo pitkään vallanpitäjiä vastaan. Tätä elokuvassa ilmentää sodanvastaisuus. Sada Aben ja Kichizo Ishidan tarina sijoittuu 1930-luvun Japaniin, suunnilleen samaan aikaan kun valta siirtyi vähäksi aikaa armeijalle vallankaappauksessa. Elokuvassa on vain harvoja ulkokohtauksia, ja yhdessä näistä armeijan pataljoona marssii kadulla. Samaan aikaan Kichizo kävelee kadulla yksin päinvastaiseen suuntaan kiinnittämättä mitään huomiota sotilaisiin. Hän on ilmeetön, kuin mikään ei häntä koskettaisi. Samalla tämä kuvaa Sadan ja Kichizon pakkomielteistä ja intohimoista suhdetta, he elävät ainoastaan toisilleen.


title: Aistien valtakunta

text: Elokuvaan ei ollut helppo saada esiintyjiä aitojen rakastelukohtauksien ja peittelemättömän seksin vuoksi - elokuvassa on muun muassa fellaatiokohtaus. Ōshima palkkasi avukseen aikuisviihde-elokuviin erikoistuneen miehen, josta tuli elokuvan tuotantopäällikkö. Etenkin naispääosan esittäjän löytäminen oli vaikeaa. Ōshiman vaimo Akiko Koyama yritti auttaa tässä ja tarjoutui jopa itse esittämään roolin, jos näyttelijää ei muuten löydy. Näyttelijän valinta miespääosaankaan ei ollut helppoa, sillä esiintyjän piti voida saada erektio filmikameroiden pyöriessä. Moni ehdokas vakuutti että se kyllä sujuu, mutta ei siltikään onnistunut koekuvauksissa, joten heitä ei voitu valita. Tatsuya Fuji oli jo tunnettu elokuvatähti, eikä hän suostunut heti. Hän joutui miettimään miten se vaikuttaisi hänen uraansa. "Eikä kanttini kestänyt" hän sanoi haastattelussa. Lopulta hän kuitenkin suostui. Eiko Matsuda taas oli esiintynyt Shuji Terayama -teatteriseurueessa ja työskennellyt USA:ssa mallina, eikä ollut kovinkaan tunnettu.


title: Aistien valtakunta

text: Kuvaukset tehtiin Japanissa, mutta hyvin salassa, ettei filmiryhmä olisi saanut syytteitä. Tunnelma kuvauspaikalla oli "kireä ja jännittynyt". Kuvauksissa oli mukana vain kuvausryhmä. Kun Matsuda ja Fuji esiintyivät seksikohtauksissa, he saivat olla pimeydessä kunnes olivat valmiita, ja Ōshima sai luvan sytyttää valot. Silloin paikalla olivat vain ohjaaja, tuottaja ja kuvaaja pääesiintyjien lisäksi. Elokuvassa on myös Kichizon ja tämän vaimon välistä, aidosti tapahtuvaa seksiä.


title: Aistien valtakunta

text: Elokuvan valmistumisen jälkeen tehdyssä haastattelussa Eiko Matsuda selittää motiiviaan suostua elokuvarooliin. Hän miettii hetken vakavana ja sanoo, että hän otti roolin vastaan, koska hänellä oli komplekseja ja hän tunsi alemmuutta. Niistä eroon pääseminen oli hänelle tärkeää. "Olipa kerran... Aistien valtakunta" -dokumenttiin tehdyssä haastattelussa Tatsuya Fuji taas toteaa, että hänestä tuli elokuvan johdosta näyttelijänä vahvempi. Elokuvan jälkeen kesti kuitenkin kaksi vuotta, ennen kuin Fuji sai jälleen elokuva-alan töitä, mutta hän jatkoi silti elokuvauraansa. Vaikka Eiko Matsudaan suhtauduttiin ulkomailla hyvin, oli hänen kohtalonsa Japanissa surkea. Häntä paheksuttiin, haukuttiin kadulla huoraksi ja hänen väitettiin olevan prostituoitu. Kohtelu oli niin ikävää, että Matsudan oli lopulta lähdettävä Japanista. Hän muutti muusikkomiehensä kanssa Ranskaan, jossa hänellä oli tuttuja. Tuttavan mukaan Matsuda esiintyi joissakin elokuvissa, mutta kun hän sai aivokasvaimen, hänen isänsä vaati häntä palaamaan Japaniin hoidettavaksi. Matsuda eli sen jälkeen täyttä hiljaiseloa ja kuoli vuonna 2011.


title: Åke Edwardson

text: Karl Åke Peter Edvardsson (s. 10. maaliskuuta 1953, Småland, Ruotsi) on ruotsalainen kirjailija. Hän on aiemmin ollut journalismin luennoitsijana Göteborgin yliopistossa. Hänet tunnetaan ennen muuta Göteborgiin sijoittuvista Erik Winter -dekkareistaan.


title: Davaasambuugiin Dorjbat

text: Davaasambuugiin Dorjbat (; s. 19. marraskuuta 1970) on mongolialainen entinen judoka. Hän voitti urallaan kaksi mitalia Aasian-mestaruuskilpailuista vuosina 1991 ja 1993. Dorjbat osallistui yksiin olympialaisiin, Barcelonan kisoihin 1992, joissa hän sijoittui jaetulle yhdeksännelle tilalle kevyessä keskiluokassa.


title: Konda

text: Konda () on Obin vesistöön kuuluvan Irtyšin sivujoki Tjumenin alueeseen kuuluvassa Hanti-Mansian autonomisessa piirikunnassa Venäjällä. Sen pituus on 1 097 kilometriä ja valuma-alueen laajuus 72 800 neliökilometriä. Joen virtaus vaihtelee voimakkaasti. Keskimääräinen virtaus 164 kilometrin päässä joen suusta on 231 kuutiometriä sekunnissa.


title: Konda

text: Konda virtaa Länsi-Siperian alangon länsireunalla ensin kohti kaakkoa ja sitten koilliseen. Joen vesistössä on paljon järviä. Tärkeimmät sivujoet ovat Mulymja, Bolšoi Tap, Jukonda, Kama, Jevra, Kuma ja Splavnaja.


title: Konda

text: Seudulla on öljyesiintymiä. Joen varrella sijaitsee Urain kaupunki ja Kondinskojen piirikeskus. Kanta-asukkaat ovat manseja.


title: Sosva

text: Sosva () on Obin vesistöön kuuluvan Tavdan toinen alkujoki Sverdlovskin alueella Venäjällä. Sen pituus on 635 kilometriä ja valuma-alueen laajuus 24 700 neliökilometriä. Joen virtaus vaihtelee voimakkaasti. Keskimääräinen virtaus 140 kilometrin päässä joen suusta on 113 kuutiometriä sekunnissa.


title: Sosva

text: Sosva saa alkunsa pohjoisen Uralin itärinteiltä, virtaa kaakkoon ja alajuoksullaan Länsi-Siperian alangolla kohti koillista. Joki on liikennöintikelpoinen 333 kilometrin matkalla.


title: Sosva

text: Joen varrella sijaitsee Garin piirikeskus ja Sosvan kaupunkimainen taajama. Yläjuoksulla on Denežkin Kamen -niminen luonnonpuisto.


title: Mantelikala

text: Mantelikala on kalaruoka, jonka pääraaka-aineena käytetään esimerkiksi seitiä, turskaa tai lohta. Kalan päälle tehdään kuorrutus, joka on tehty korppujauhoista, kermasta, voista ja mantelilastuista. Mantelikalaa on myös saatavilla valmisruokana.


title: Nimet Yhdysvalloissa

text: Nimet Yhdysvalloissa ovat yleensä etunimien ja sukunimien osalta peräisin Euroopasta ja useimmat niistä ovat, kuten Yhdysvaltojen valtakieli englannin kieli, peräisin Englannista. Alkuperäisiä amerikkalaisia nimiä sen sijaan esiintyy jonkin verran paikannimissä.


title: Nimet Yhdysvalloissa

text: Kaiken kaikkiaan puhtaasti "amerikkalaisia" nimiä on varsin vähän, ja lähinnä niitä esiintyy paikannimissä sekä luonnonpaikoilla että asutusnimissä. Henkilönimissä sen sijaan puhtaasti "amerikkalaiset" elementit ovat vähäisempiä. Eräs Yhdysvalloissa, mutta myös pohjoismaissa, varsinkin Ruotsissa ja Tanskassa yleinen tapa on ottaa joko vanhemmilla tai esipolvilla olleita sukunimiä välinimiksi (vrt. George Walker Bush). Jotkut voivat myös käyttää puhuttelunimenään välinimeä varsinaisen etunimen asemesta (vrt. Strom Thurmond, Gore Vidal).


title: Nimet Yhdysvalloissa

text: Paikannimissä on englannin kielen (vrt. New York) ja yleisen länsimaisen kulttuuripiirin, kuten antiikin Kreikan ja Rooman (vrt. Philadelphia) tai yleisen eurooppalaisen paikannimistön (vrt. Paris) elementtien ohella myös Amerikan alkuperäiskansoilta saatua nimistöä (muun muassa Manhattan ja Mississippi), sekä aikoinaan Espanjan siirtomaihin kuuluneissa osissa Yhdysvaltoja myös espanjankielistä nimistöä (vrt. Santa Fe, Los Angeles, San Francisco) ja Ranskan siirtomaana olleessa Louisianassa Ranskaan viittaavaa nimistöä (esimerkiksi New Orleans).


title: Nimet Yhdysvalloissa

text: Etunimistä jotkut ovat alkuperältään englantilaisia, joko roomalaisia, kelttiläisiä tai germaanisia esikristillisiä tai antiikin kulttuuriin perustuvia nimiä, mutta suuri osa on koko Euroopassa yleisiä kristillisperäisiä nimiä, joiden alkuperä on heprean, kreikan ja latinan kielissä.


title: Nimet Yhdysvalloissa

text: Sukunimissä ovat edustettuina kaikki yhdysvaltoihin saapuneet siirtolaisryhmät, joista suurin osuus on englantilaisilla nimillä, mutta myös muut siirtolaisryhmät ovat vahvasti edustettuna (vrt. Vonnegut, de Niro, Schwartzkopf, Kissinger, Soderbergh, Pietila, Mondale).


title: Adolph Deutsch

text: Adolph Deutsch (20. lokakuuta 1897 Lontoo, Iso-Britannia – 1. tammikuuta 1980 Los Angeles, Kalifornia, Yhdysvallat) oli brittiläinen elokuvasäveltäjä.


title: Adolph Deutsch

text: Broadwaylla 1920-luvulta alkaen toiminut Deutsch siirtyi elokuvasäveltäjäksi 1938. Hänet palkittiin kolmesti Oscar-palkinnolla. Palkinnot hän sai elokuvista "Annie mestariampuja" (1950), "Seitsemän veljeksen morsiamet" (1954) ja "Oklahoma" (1955). Hänen muihin elokuviinsa kuuluvut muun muassa "Maltan haukka" (1941), "High Sierra" (1941) ja "Pikku naisia" (1949). Deutsch jäi eläkkeelle 1961.


title: L’Arroseur arrosé

text: L’Arroseur arrosé (Suomessa myös nimillä Kasteltu kastelija ja Puutarhuri) on Louis Lumièren ohjaama ranskalainen lyhyt mykkä komediaelokuva vuodelta 1895. Se on tiettävästi maailman ensimmäinen komediaelokuva ja lisäksi ensimmäinen elokuva, joka kertoo kuvitteellisen tarinan. Se on myös ensimmäinen elokuva, jota varten suunniteltiin elokuvajuliste, joka liittyy elokuvan tapahtumiin.


title: L’Arroseur arrosé

text: Puutarhuria esitti Lumièren oma puutarhuri François Clerc ja poikaa Lumièren puusepän kisälli Benoît (tai Daniel) Duval.


title: Kuusilokki

text: Kuusilokki ("Larus philadelphia", myös "Chroicocephalus philadelphia") on pohjoisamerikkalainen lokkilaji. Sen esiintymisalue ulottuu Alaskan länsiosista Brittiläisen Kolumbian itäosiin, Québeciin ja mahdollisesti Mainen pohjoisosiin. Se talvehtii sekä Tyynenmeren että Atlantin rannikoilla Meksikoa ja Länsi-Intian saaristoa myöten. Lajin holotyypin kuvaili George Ord Philadelphiasta vuonna 1815.


title: Amerikanharmaalokki

text: Amerikanharmaalokki ("Larus smithsonianus"), joka luetaan usein harmaalokin alalajiksi "L. argentatus smithsonianus", on pohjoisamerikkalainen lokki. Sen elinympäristö ulottuu Alaskasta suurimpaan osaan Kanadaa Suurille järville, ja Yhdysvaltain itärannikolle Pohjois-Carolinaan saakka. Lajin holotyypin kuvaili Elliott Coues 1862.


title: Lähikuvia

text: Lähikuvia on vuonna 2004 julkaistu Kaksio-nimisen yhtyeen esikoisalbumi.


title: Lähikuvia

text: Albumilta julkaistut singlet "Ajattelen sua" ja "Tyttö tanssii vaan" olivat julkaisuvuonnaan isoja radiohittejä.


title: Amerikanmerilokki

text: Amerikanmerilokki ("Larus occidentalis") on pohjoisamerikkalainen lokki. Sen elinympäristö ulottuu Yhdysvaltain koillisrannikon Washingtonin Destruction Islandilta Kaliforniaan ja Meksikon Baja Californian Guadalupe Islandille. Siitä tunnetaan kaksi alalajia. Lajin holotyypin kuvaili John James Audubon Washingtonin Cape Disappointmentista 1839.


title: Discovery Peak

text: Discovery Peak voi viitata ainakin seuraaviin asioihin:


title: Discovery Peak (Kalifornia)

text: Discovery Peak on vuori Diablo Rangen vuorijonossa. Se tunnetaan myös nimellä Valpe Ridge–Rose Flat. Vuori on Alamedan piirikunnan korkein kohta ja on 1 170,4 metriä korkea. Nimen "Discovery Peak" vuorelle antoi vuonna 1991 Dinesh Desai.


title: Amerikanisolokki

text: Amerikanisolokki ("Larus glaucescens") on Tyynenmeren pohjoisosissa elävä lokki. Sen elinympäristö ulottuu Aleuttien länsipäästä ja Commander Islandsilta eteläiselle Beringinmerelle sekä Etelä-Alaskaan, ja sieltä kaakkoon Pohjois-Oregoniin. Se talvehtii Beringinmereltä Japaniin, Kaliforniaan ja Baja Californiaan ulottuvalla alueella. Lajin holotyypin kuvaili Johann Friedrich Naumann 1840.


title: Tsogtbazaryn Enkhjargal

text: Tsogtbazaryn Enkhjargal (, s. 6. huhtikuuta 1981 Erdenebüren) on mongolialainen naispainija. Hän on voittanut urallaan yhden pronssimitalin MM-kisoista, kaksi pronssia Aasian kisoista sekä seitsemän mitalia Aasian-mestaruuskilpailuista. Enkhjargal on osallistunut kaksiin kesäolympialaisiin, Ateenassa 2004 jän sijoittui kahdeksanneksi ja Pekingissä 2008 16:nneksi.


title: Jonna Kärkkäinen

text: Jonna Kärkkäinen (oik. Jonnaemilia Kärkkäinen, s. 1982 Espoo) on suomalainen laulaja, säveltäjä ja sanoittaja. Kärkkäinen tunnetaan myös taiteilijanimellä Jo Angel.


title: Jonna Kärkkäinen

text: Kärkkäinen on säveltänyt ja sanoittanut useille eri artisteille kappaleita, muun muassa Gimmelille, Sunrise Avenuelle, Kristiina Braskille ja Antti Tuiskulle. Hän on myös toiminut laulaja–säveltäjä–sanoittajana 2000-luvun alussa toimineessa Kaksio -yhtyeessä.


title: Jonna Kärkkäinen

text: Kaksion jälkeen Jonna jatkoi biisien tekoa HMC-yhtiön song writerina, eli tehden tilaustyönä kappaleita eri artisteille. Alkuvuodesta 2009 Kärkkäinen antoi äänensä "Pasila"-animaatiosarjan Jemmica Laamaselle. Myöhemmin Kärkkäinen alkoi työstää kappaleita omalle sooloalbumilleen "Who’s Afraid Of Love?", joka julkaistiin taiteilijanimellä Jo Angel toukokuussa 2010. Albumi ei kuitenkaan menestynyt, eikä se noussut lainkaan Suomen viralliselle albumilistalle.


title: Badrakhyn Odonchimeg

text: Badrakhyn Odonchimeg (, s. 12. lokakuuta 1981 Bayantsogt) on mongolialainen naispainija. Hän on voittanut urallaan yhden pronssimitalin MM-kilpailuista ja Aasian kisoista sekä neljä mitalia Aasian-mestaruuskilpailuista. Odonchimeg on osallistunut kesäolympialaisiin kerran, Pekingissä 2008, missä hän sijoittui kymmenenneksi alle 63-kiloisten sarjassa.


title: Emil Forselius

text: Emil Forselius (23. marraskuuta 1974 Västervik, Ruotsi – 1. maaliskuuta 2010 Tukholma) oli ruotsalainen näyttelijä. Hän sai ensimmäisestä roolistaan skinheadina elokuvassa "Tic Tac" vuonna 1997 Guldbagge-palkinnon. Hän oli valmistunut Tukholman teatterikorkeakoulusta vuonna 2002.


title: Juveniili polypoosi

text: Juveniili polypoosi on harvinainen sairaus, josta kärsivillä esiintyy hamartomatoottisia polyyppejä varsinkin paksusuolessa mutta myös mahalaukun ja ohutsuolen alueella. Tauti kasvattaa suolistosyövän vaaraa. Se periytyy autosomissa dominantisti mutta voi myös johtua uudesta mutaatiosta. Useimmiten polyyppejä esiintyy 20 vuoden ikään mennessä. SMAD4:n mutaatiosta kärsivällä voivat esiintyä yhtäaikaisesti juveniili polypoosi ja hereditaarinen hemorraginen teleangiektasia.


title: Jori Mørkve

text: Jori Mørkve (s. 29. joulukuuta 1980 Voss) on norjalainen uransa lopettanut ampumahiihtäjä. Hän on kilpaillut maailmancupissa vuodesta 2001 alkaen vuoteen 2016 asti. Mørkve on voittanut kaksi mitalia MM-kisoista, pronssia Anterselvasta 2007 sekä naisten viestissä että sekaviestissä. Hänen paras sijoituksensa maailmancupissa on kolmas viestistä Hocfilzenissä 2006.


title: Mariliisa Salmi

text: Mariliisa Salmi (s. 20. syyskuuta 1964) on entinen suomalainen lentopalloilija, joka valittiin uransa aikana muun muassa Yhdysvaltain Yliopistosarjan parhaimmaksi pelaajaksi. Hän on myös kaikkien aikojen eniten naisten A-maaotteluita pelannut pelaaja. Salmi pitää kärkipaikkaa peräti 235 pelatulla ottelulla vuosien 1984–2000 aikana.


title: Mariliisa Salmi

text: Lentopallourallaan Salmi voitti peräti viisi Suomen mestaruutta, joista neljä tuli peräkkäin vuosien 1990–1994 välisenä aikana ja viides lopulta vuoden tauon jälkeen 1996. Hänet valittiin vuoden naislentopalloilijaksi Suomessa 1990, 1992 sekä 1993, että myös vuoden liigapelaajaksi historian ensimmäisellä lentopallon SM-liigakaudella vuonna 1996. Urallaan Salmi edusti Kauhajoen Karhua, Vaasan Vasamaa, Brigham Young Universitya (USA), Kongsbergia (Norja), Courrieresia (Ranska) sekä Seinäjoen Tangoa.


title: Mariliisa Salmi

text: Nykyisin Salmi valmentaa Suomen tyttöjen lentopallomaajoukkueita, sekä on toiminut Etelä-Pohjanmaan urheiluakatemian lentopallovalmentajana. Salmi valittiin Brigham Youngin yliopiston urheilijoiden Hall of Fameen vuonna 2011. Samaan aikaan hienoon kunniagalleriaan pääsivät myös yksi maailman arvostetuimmista lentopallovalmentajista Carl McGown sekä amerikkalaisen jalkapallon pelinrakentaja Gary Scheide, golfaaja Andy Miller ja yleisurheilija Courtney Pugmire Meldrum.


title: Mariliisa Salmi

text: Mariliisa Salmen pelaajaura lyhyesti


title: Mariliisa Salmi

text:
Seurat pelaajana:
Kurikan NSU 1976-78, Kurikan Ryhti 1978-81, Pacific Palisades High School (USA) 1981-1982, Kauhajoen Karhu 1982 - 1985, Brigham Young University (USA) 1985 - 1988, BK Kongsberg Norja 1988-1989, Courriers Ranska 1989-1990, Vaasan Vasama 1990-1996, 1997-2000 ja Seinäjoen Tango 2000-01.


title: Mariliisa Salmi

text:
Saavutuksia:
310 ottelua SM-sarjassa, 5 SM-kultaa (1991-94, 96), 2 SM-pronssia (1984, 95), 4 Suomen cupin voittoa (1990-93), kolme kertaa sijoilla puolivälierissä USA:n Yliopistosarjan (NCAA 1 div.) lopputurnauksessa, Norjan mestaruus 1989, Ranskan liigan hopea 1990.


title: Mariliisa Salmi

text:
Maajoukkue:
Ennätykselliset 235 A-maaottelua vuosina 1984-2000, EM-kisat 1989, 3 Länsi-Euroopan mestaruuskilpailut (1985-87, hopeaa -87), 5 PM-kultaa (1984, 90, 92, 94, 2000).


title: Mariliisa Salmi

text:
Valinnat:
NCAA 1. div. vuoden pelaaja USA:ssa 1986, 1986-87 AVCA 1st team, 1986-87 VB Monthly 1st team, 1986 CVCA 1st team, parhaan passarin palkinto Ranskan liigassa 1990, Norjan mestaruus 1989, 4 kertaa kauden paras naislentopalloilija Suomessa (1990, 92, 93, 96).


title: Tommy Huovinen

text: Tommy Huovinen on suomalainen laulaja, lauluntekijä ja muusikko. Hän on julkaissut kuusi soololevyä sekä yhden kokoelman. Hän esiintyy yhtyeissä Tommy Huovinen & Paholaiset, SuomiRocks, Aarne Tenkanen & Tempuntekijät sekä Aarne Tenkanen duo. Nykyinen kotipaikka on Tampere.


title: Tommy Huovinen

text: Tommy Huovinen aloitti uransa naapurinkaverinsa Simo Silmun kanssa The Slam -yhtyeessä, joka soitti pääosin koulubileissä, sekä torilla katusoittajina. 1990-luvun puolivälissä syntyi Mirah-niminen yhtye, joka teki C-kasetteina kaksi omakustannelevyä. Vuonna 1994 ilmestyi Pimeyttä valossa sekä seuraavana vuonna Aika loppuu-levy. Samanaikaisesti Huovinen soitti kitaraa Yölintu-yhtyessä.


title: Tommy Huovinen

text: Vuonna 1997 perustettu Otos77 oli trio (basistina Jarno Kylmänen ja rumpalina Olli Joukio (nyk. Magyar Posse)) ja se teki useita musiikkivideoita esiintyen muun muassa MTV3:n "Jyrki"-ohjelmassa. Yhtye myi itse keikkansa ja lämmitteli useasti Tehosekoitin- ja Apulanta-yhtyeitä. Viimeisen keikkansa se soitti Helsingin Lepakossa hieman ennen sen purkua. Otos77 julkaisi yhden pitkäsoiton nimeltä "Turhaa". Levyllä kaikki laulut olivat Tommyn käsialaa. Tämän jälkeen Huovinen soitti vuoden verran Neumann-duossa. Neumann itse soitti erääseen suoraan Jyrki-lähetykseen ja pyysi Huovista yhteistyöhön.


title: Tommy Huovinen

text: Tampereelle muutettuaan Huovinen ystävystyi Juice Leskisen kanssa ja kokosi tämän tuotannosta kaksi kokoelmalevyä "Tuomaksen evankeliumi" ja "Kautta aikain 2". Lisäksi Juicen elämästä kertovaan DVD:hen "Minä sunnuntailapsi" Huovinen on merkitty sisältövastaavaksi. Juice teki Huoviselle myös kaksi kappaletta: ”Kiitos vaan” ja ”Kaukorakastuja”. Hän on maininnut juuri Juicen suurimmaksi esikuvakseen ja innoittajaksi muusikon uralle.


title: Tommy Huovinen

text: Huovisen sooloura käynnistyi vuonna 2004 ja ensimmäinen levy "Eteläranta" ilmestyi 2005. Sen jälkeen ovat ilmestyneet "Omissa käsissä" 2007 ja "Elossa jossain" 2009. Vuonna 2010 ilmestyi ensimmäinen kokoelmalevy "Olipa kerran - lauluja vuosilta 2000-2010". Levyllä on mukana myös muutamia uusia kappaleita ja uudelleen levytettyjä versioita vanhemmista kappaleista.


title: Tommy Huovinen

text: Vuonna 2012 ilmestyi ensimmäinen Tommy Huovinen & Paholaiset -pitkäsoitto nimeltä "Klassikko". Levy sisältää lähinnä 1950–1960-lukujen rockia suomeksi laulettuna, osin uusilla Tommyn omilla suomennoksilla. Kitaraa levyllä soittaa Topi Sorsakosken pitkäaikainen kitaristi Jyrki Telilä, joka ei kuitenkaan kuulu Paholaisten keikkakokoonpanoon. Haastatteluissa Huovinen on kertonut cover-levyn olleen jo pitkään suunnitelmissa ja etsineensä pitkään siihen sopivia kappaleita.


title: Tommy Huovinen

text: Heti "Klassikko"-levyn ilmestymisen jälkeen alkoi kirjoitus- ja sävellystyö uuden pelkästään omaa materiaalia sisältävän levyn kanssa. Suden vuosi-niminen pitkäsoitto nauhoitettiin tammi-helmikuussa 2013. Levyn tuottajana toimi Jani Viitanen. Levyllä on useita vierailevia soittajina kuten Eero "Safka" Pekkonen, Pirkko "Pike" Kontkanen, Okku Komulainen sekä Päivi Lepistö . Levy sisältää 13 uutta kappaletta ja se ilmestyi syyskuussa 2013. Keväällä 2014 ilmestyi musiikkivideo Kerran elämässä jota tähditti Kotiteollisuus-yhtyeen Jouni Hynynen. Ensimmäisenä videon julkaisin Soundi-lehti nettisivuillaan.


title: Tommy Huovinen

text:
Seuraavaa studiojulkaisua saatiin odottaa vuoteen 2016, vaikkakin jo edellisenä vuonna keikoilla oli kuultu uutta materiaalia. Kostonjoen avenue-levy ilmestyi loppuvuodesta 2016. Se sisältää 13 laulua jotka kaikki ovat Tommy Huovisen käsialaa. Kuten aikaisemmillakin levyillä myös tällä on runsaasti vierailijoita kuten Irina, Pekka Gröhn, Safka Pekkonen sekä Pate Mustajärven tytär Jenni Mustajärvi. Levy poikkeaa aikaisemmasta tuotannosta kantaaottavuudellaan sekä hyvin ajankohtaisilla teksteillä.
Gösta Sundqvistin kuoltua Huovinen liittyi myös Aarne Tenkanen & Tempuntekijöihin ja alkoi tehdä Tenkaselle kappaleita salanimellä Taisto Piipponen. Tenkaselta on ilmestynyt kolme levyä, "Viimeinen ratikkamatka" 2007, "Ajan platinaa" 2010 sekä "Ymmärrät varmaan" 2014 jotka sisältävät pelkästään Huovisen tekemiä kappaleita. Huovinen keikkailee aktiivisesti Aarne Tenkasen riveissä sekä omalla nimellään trubaduurina että yhtyeensä Paholaiset kanssa. Lisäksi Huovinen toimii laulajana bilerockyhtye SuomiRocksissa, joka kuitenkin keikkailee vain harvakseltaan.


title: Verhoturje

text: Verhoturje () on kaupunki Sverdlovskin alueella Venäjällä. Se sijaitsee Obin vesistöön kuuluvan Tura-joen rannalla 306 kilometriä Jekaterinburgista pohjoiseen. Kuuden kilometrin päässä kaupungista on samanniminen Jekaterinburgin ja Serovin välisen radan rautatieasema. Asukkaita on 7 400 henkeä (vuonna 2009).


title: Verhoturje

text: Vuonna 1598 venäläiset perustivat mansilaisen "Neromkarrin" asutuksen paikalle Verhoturjen linnoituksen. Sen tehtävänä oli valvoa Siperiaan johtanutta Babinovin tietä. 1700-luvun loppupuolelle saakka kaupunki oli tärkeä kaupan ja Siperian asuttamisen keskus. Sen taloudellista kehitystä hidasti Verhoturjen reitin sulkeminen vuonna 1763. Vuonna 1604 perustettu Nikolaoksen luostari oli 1900-luvun alkuun saakka suosittu pyhiinvaelluskohde. Vuonna 1926 Verhoturje alennettiin maalaiskyläksi. Vuonna 1947 se sai uudelleen kaupunginoikeudet. Nykyään Verhoturjessa on lähinnä puunjalostusteollisuutta. Lähistöllä sijaitsee Verhoturjen vesivoimalaitos.


title: Verhoturje

text: Kaupungin nähtävyyksiin kuuluvat vuosina 1700–1713 rakennettu kremlin portti, viisitorninen Kolminaisuuden katedraali kellotorneineen (1703–1704), Kristuksen ylösnousemuksen kirkko (1786), Nikolaoksen luostarin kahdeksantorninen Ristin ylentämisen katedraali (1905–1913), Pokrovan naisluostarin kirkko (1744–1753), kaupungin laidalla sijaitseva Neitsyt Marian kuolonuneen nukkumisen hautausmaakirkko (1815), Kolminaisuuden katedraalin aukiolle keskittyneet 1700-luvun alun kivirakennukset, Grigori Rasputinin rakennuttama vierastalo (nykyään museona) ym.


title: Volvox

text: Volvox on viherleväsuku, jonka lajien solut muodostavat pallonmuotoisia kolonioita. Pallon eri solut ovat erikoistuneet erilaisiin tehtäviin, joten sitä voitaisiin pitää myös yhtenä monisoluisena eliönä. Volvox-pallo on ikään kuin yksisoluisen ja monisoluisen eliön "välimuoto".


title: Thomas Cook Airlines

text: Thomas Cook Airlines on brittiläinen Thomas Cook Groupiin kuuluva lentoyhtiö, joka muodostettiin 30. maaliskuuta 2008 yhdistämällä "Thomas Cook Airlines UK Ltd" ja "MyTravel Airways Ltd". Lentoyhtiöiden yhdistämistä edelsi niiden emoyhtiöiden – Thomas Cook AG:n ja MyTravel PLC:n – fuusio kesäkuussa 2007.


title: Thomas Cook Airlines

text: Yhtiö lentää maailmanlaajuista tilaus- ja lomalentoliikennettä pääasiassa Britanniasta käsin. Sen kotikentät ovat Manchesterin lentoasema ja Lontoon Gatwickin lentoasema.


title: Thomas Cook Airlines

text: Heinäkuussa 2016:


title: Thomas Cook Airlines

text: Thomas Cook Airlines sai ensimmäisen Sharklet-wingleteillä varustetun Airbus A321 -koneensa 22. marraskuuta 2013.


title: Ivdel

text: Ivdel () on kaupunki Sverdlovskin alueella Venäjällä. Se sijaitsee Uralin itäpuolella, lähellä Lozvaan laskevan Ivdel-joen suuta 510 kilometriä Jekaterinburgista pohjoiseen. Kaupungin kautta kulkee Serovin ja Priobjen välinen rautatie, josta haarautuu sivurata Polunotšnojeen.


title: Ivdel

text: Ivdel toimii myös pinta-alaltaan koko Sverdlovskin alueen suurimpiin paikallishallinnon ylemmän eli piirejä vastaavan tason alueisiin kuuluvan Ivdelin kaupunkipiirikunnan keskuksena. Kaupungissa oli vuoden 2010 väestönlaskennan mukaan 17 775 asukasta ja kaupunkipiirikunnassa 24 519.


title: Ivdel

text: Vuosina 1589–1598 Ivdel-joen suussa sijaitsi venäläisten rakentama puinen Lozvan linnoitus. Myöhemmin paikalla oli Nikito-Ivdelin kylä, joka mainitaan ensimmäisen kerran vuonna 1831. Vuonna 1925 seudulla aloitettiin laajat metsänhakkuut. Vuonna 1937 perustettiin Gulag-järjestelmään kuulunut Ivdelin vankileiri, jossa oli enimmillään yli 30 000 vankia.


title: Ivdel

text: Nykyään Ivdelissä on lähinnä metsä- ja puunjalostusteollisuutta. Kaupungin pohjoispuolella sijaitsee Polunotšnojen mangaanikaivos.


title: Ivdel

text: Ivdelin seudun liikenteellinen ja taloudellinen merkitys saattaa kasvaa merkittävästi lähitulevaisuudessa. Vuonna 2008 hyväksytyn Venäjän rautateiden pitkänajan strategiaohjelman mukaan Uralvuoriston pohjoisosan itäpuolitse rakennetaan vuoteen 2030 mennessä uusi rahtiliikennettä palveleva rautatieyhteys. Se kulkisi reitillä Jamalin Nenetsian Salehard– Hanti-Mansian Berjozovon piirin Saranpaul– Sverdlovskin alueen Ivdelin kaupunkipiirin Polunotšnoje. Ratayhteyden myötä näiden kolmen luonnonvaroistaan rikkaan federaatiosubjektin kaivannaisia saataisiin markkinoille kasvavassa määrin.


title: Captain EO

text: Captain EO on Francis Ford Coppolan ohjaama 3D tieteiselokuva, jonka pääosassa nähdään poptähti Michael Jackson. Elokuvaa esitettiin Disneyn huvipuistoissa vuodesta 1986 aina 1990-luvun loppuun asti. Jacksonin kuoltua ennenaikaisesti elokuvaa alettiin uudelleen esittää vuonna 2010.


title: Captain EO

text: Elokuvassa kuullaan kaksi uutta kappaletta. Ensimmäinen on varhainen versio kappaleesta "Another Part of Me", joka myöhemmin miksattiin uudelleen Jacksonin vuonna 1987 julkaistulle Bad -albumille. Kappale julkaistiin singlenä vuonna 1988. Toinen elokuvassa kuultavista kappaleista on "We Are Here to Change the World", joka julkaistiin virallisesti vasta vuonna 2004 The Ultimate Collection -kokoelmaboksin mukana.


title: Muijalan koulu

text: Muijalan koulu on Lohjan Muijalassa sijaitseva peruskoulu. Koulussa on luokat 1–6. Koulurakennus oli aluksi mutterin muotoinen, josta tuleekin koulun lempinimi Mutterikoulu. Sen jälkeen koulua on laajennettu kahteen kertaan, niin sanotulla "pienten puolella" ja lisäsiivellä. Koulun vieressä on Muijalan päiväkoti ja Muijalan seurakuntatalo. Koulun ensimmäiselle ja toiselle luokalle toimii myös koulun iltapäiväkerho.


title: Alejandro (kappale)

text: ”Alejandro” on Lady Gagan kappale, joka julkaistiin "The Fame Monster" -EP:n kolmantena singlenä. Sen ovat kirjoittaneet Lady Gaga ja Nadir Khayat yhdessä RedOnen kanssa, joka myös tuotti kappaleen.


title: Alejandro (kappale)

text:
Kappaleen alku on kopio Vittorio Montin kappaleesta "Csárdás".
Lady Gaga järjesti musiikkivideon koekuvaukset tammikuussa 2010. Muotilehti Womens Wear Daily kertoi maaliskuussa, että videon ohjaisi artistin ystävä, valokuvaaja Steven Klein. Lady Gaga vahvisti asian myöhemmässä haastattelussa ja kutsui yhteistyötä nimellä GagaKlein. Ensimmäinen pätkä videosta näytettiin "Larry King Live" -ohjelmassa 1. kesäkuuta. Musiikkivideo julkaistiin kokonaisuudessaan 8. kesäkuuta.


title: Alejandro (kappale)

text: Videossa Gaga esiintyy muun muassa lateksisessa nunnan puvussa ja nielee rukoushelmet. Videon sävy on homoeroottinen, ja tällä Lady Gaga haluaa osoittaa kunnioitusta ja rakkautta paitsi omia homoystäviään, myös koko homoyhteisöä kohtaan. Videota on arvosteltu varsinkin tavasta, jolla siinä käsitellään katolista uskoa. Klein on selittänyt rukousnauhan nielemistempausta: "Tämä on Gagan tapa vastaanottaa pyhyys." Katolisten symbolien provokatiivisen käyttämisen katsottiin kuitenkin olevan tuttua jo Madonnan "Like a Prayer" -musiikkivideosta. Viihteen ammattilaiset pitävät erilaisten kohujen aiheuttamista Lady Gagan koko toiminnan kulmakivenä.


title: Alejandro (kappale)

text: ”Alejandro” on The Monster Ball -kiertueen Pohjois-Amerikan osan neljäs kappale, kun taas Euroopassa kappale esitetään viimeisten joukossa. Esitys on eroottinen, ja Lady Gaga on pukeutunut hopeiseen bodyyn. Lopussa kaksi miestaustatanssijaa suutelevat keskenään. Gaga esitti kappaleen myös American Idol -ohjelmassa.


title: Punajalkakajava

text: Punajalkakajava ("Rissa brevirostris") on Beringinmerellä elävä lokki. Se pesii Aleuteilla, Commander Islandilla ja Pribilofsaarilla. Sen talvehtimisalueena on pohjoinen Tyynimeri. Lajin holotyypin kuvaili Carl Friedrich Bruch Pohjois-Amerikan luoteisosasta.


title: Nino (jalkapalloilija)

text: Juan Francisco Martínez Modesto eli Nino (s. 10. kesäkuuta 1980 Vera, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Osasunaa ja on pelipaikaltaan hyökkääjä.


title: Nino (jalkapalloilija)

text: Nino aloitti ammattilaisuransa vuonna 1998 Segunda División B:ssä pelanneesta Elchestä. Joukkue nousi heti kauden 1998–1999 päätteeksi sarjaporrasta ylemmäksi. Kaudella 1999–2000 Segunda Divisiónissa Nino pelasi yhteensä 16 ottelua ja teki niissä kaksi maalia. Seuraavilla kausilla hän kuului joukkueensa luottopelaajiin. Kaudella 2004–2005 hän teki 20 maalia ja oli sarjan kolmanneksi paras maalintekijä.


title: Nino (jalkapalloilija)

text: Hän teki ensiesiintymisensä maan pääsarjassa siiryttyään naapuriseura Levanteen kaudeksi 2006–2007. Hän teki ainoan maalinsa kauden aikana 20. joulukuuta 2006 ottelussa Osasunaa vastaan.


title: Nino (jalkapalloilija)

text: Seuraavaksi kaudeksi 2007–2008 Nino lainattiin Segunda Divisiónissa pelanneeseen Tenerifeen. Hän laukoi kaudella 18 maalia ja oli lopulta sarjan toiseksi paras maalintekijä. Lainan päätyttyä Tenerife teki siirrosta pysyvän ja Nino siirtyi joukkueeseen kolmivuotisella sopimuksella.


title: Nino (jalkapalloilija)

text: Kaudella 2008–2009 hän pelasi kaikissa 42 ottelussa ja teki niissä 29 maalia, jolla hän voitti sarjan maalikuninkuuden. Tenerife nousi myös maan pääsarjaan ensimmäistä kertaa seitsemään vuoteen.


title: Nino (jalkapalloilija)

text: Tenerife ei onnistunut säilyttämään kauden 2009–2010 päätteeksi sarjapaikkaansa jääden lopulta sijalle 18. Nino pelasi kaikissa 38 ottelussa ja oli joukkueensa paras maalintekijä 14 maalillaan toista kautta peräkkäin.


title: Nino (jalkapalloilija)

text: Kesäkuussa 2011 hän siirtyi Osasunaan.


title: Pikkurastasmuura

text: Pikkurastasmuura ("Formicarius nigricapillus") on Keski- ja Etelä-Amerikassa elävä varpuslintu. Sen elinympäristö käsittää Costa Rican Karaibianmeren puoleisen rinteen, Panaman kummatkin rannikot, sekä Kolumbian ja Ecuadorn Tyynenmeren puoleisen rinteen. Lajin holotyypin kuvaili Robert Ridgway Costa Rican Buena Vistasta 1893.


title: Kari Manninen

text: Kari Manninen on suomalainen näyttelijä, joka on tullut tutuksi Pikku Kakkosen Kaapo-juontajana muun muassa ohjelmissa "Ketunleipää" ja "Totta vai taikaa".


title: Kari Manninen

text: Hän on myös esiintynyt mm. "Maalaiskomedia"-televisiosarjojen Valtsuna.


title: Kruunumuura

text: Kruunumuura ("Formicarius colma") on eteläamerikkalainen varpuslintu. Sen elinympäristö käsittää Brasilian, Pohjois-Bolivian, Itä-Perun, Itä-Ecuadorin, sekä mantereen pohjoisosan Kolumbian itäosista Ranskan Guyanaan. Lajin holotyypin kuvaili Pieter Boddaert Cayennesta 1783.


title: Muriel Barbery

text: Muriel Barbery (s. 28. toukokuuta 1969) on ranskalainen kirjailija ja filosofianopettaja.


title: Muriel Barbery

text: Barberyn esikoisteos "Kulinaristin kuolema" ilmestyi ranskaksi vuonna 2000 ja palkittiin ilmestymisvuonnaan Ranskassa parhaana kulinaristisena kirjana. Hänen läpimurtoteoksensa oli toinen romaani "Siilin eleganssi" (2006), jota on myyty maailmanlaajuisesti viisi miljoonaa kappaletta.


title: Muriel Barbery

text: Barberyn kolmas romaani, "Haltiaelämää", ilmestyi syksyllä 2016.


title: Muriel Barbery

text: Barbery asuu Ranskassa.


title: Martin Jakš

text: Martin Jakš (s. 6. syyskuuta 1986) on tšekkiläinen uransa lopettanut maastohiihtäjä, viestin olympiamitalisti.


title: Martin Jakš

text: Jakš saavutti junioreiden MM-kilpailuissa Kranj'ssa 2006 hopeaa 10 kilometrin perinteisen hiihtotavan kilpailussa sekä pronssia 2 × 10 kilometrin yhdistelmäkilpailussa ja 4 × 5 kilometrin viestissä. Alle 23-vuotiaiden sarjassa hän voitti 15 kilometrin perinteisen hiihtotavan maailmanmestaruuden Mallesissa 2008.


title: Martin Jakš

text: Jakš kilpaili aikuisten arvokisoissa ensimmäisen kerran Liberecin MM-kilpailuissa 2009 ollen 15 kilometrin perinteisen kilpailussa 22:s. Vancouverin olympialaisissa 2010 hän hiihti avausosuuden pronssia saaneessa Tšekin viestijoukkueessa. Falunin MM-kilpailuissa 2015 hän oli 50 kilometrin perinteisen kilpailussa kuudestoista. Lahden MM-kilpailuissa 2017 hän sijoittui 50 kilometrin vapaan hiihtotavan yhteislähtökilpailussa 14:nneksi. Pyeongchangin olympialaisissa 2018 hän oli 50 kilometrin perinteisen hiihtotavan kilpailussa kahdeksas, 30 kilometrin yhdistelmäkilpailussa yhdeksäs ja 15 kilometrin vapaalla kuudestoista.


title: Martin Jakš

text: Jakš sijoittui kolmanneksi Bormiossa käydyssä maailmancupin 3,3 kilometrin vapaan hiihtotavan kilpailussa maaliskuussa 2008. Tammikuussa 2011 hän oli kuudes Otepään 15 kilometrin perinteisen kilpailussa ja Tour de Skin lopputuloksissa hän oli kahdeksas. Viestin maailmancup-kilpailua hän oli voittamassa Tšekin joukkueessa Davosissa joulukuussa 2007.


title: Martin Jakš

text: Jakš lopetti uransa maastohiihtäjänä keväällä 2018.


title: Rastasmuura

text: Rastasmuura ("Formicarius analis") on Keski- ja Etelä-Amerikassa elävä varpuslintu. Sen laaja elinympäristö käsittää Keski-Amerikan Hondurasista ja Costa Ricasta Panamaan, sekä Etelä-Amerikan pohjois- ja länsiosat Perun eteläosiin ja Bolivian pohjoisosiin saakka. Lajin holotyypin kuvailivat Alcide d’Orbigny ja Frédéric de Lafresnaye Bolivian Yuracaresista ja Chiquitosista 1837.


title: Operaatio Ikarus

text: Operaatio Ikarus () oli Saksan sodanjohdon hylkäämä maihinnoususuunnitelma brittien miehittämään Islantiin toisessa maailmansodassa. Britannian armeija oli miehittänyt Islannin 10. toukokuuta 1940. Miehityksen päätavoite oli estää saksalaisia suorittamasta sitä. Tosiasiassa saksalaiset eivät alun perin olleet suunnitelleetkaan maihinnousua, mutta brittien suorittama miehitys sai Adolf Hitlerin kiinnostumaan Islannista.


title: Operaatio Ikarus

text: Saksalaiset joukot olivat puolestaan 9. huhtikuuta 1940 alkaen miehittäneet Tanskan ja Norjan, ehtiäkseen sinne ennen brittejä. Näin he turvasivat sodankäynnin kannalta elintärkeän rautamalmin saannin Ruotsista norjalaisen Narvikin sataman kautta.


title: Operaatio Ikarus

text: Operaatiota ei koskaan toteutettu, sillä sen kannalta välttämättömän Britteinsaarten maihinnousu viivästyi ja lopulta peruuntui kokonaan. Saksa olisi saattanut kyetä ottamaan Islannin haltuunsa, mutta sen puolustaminen ja huoltaminen olisi ollut mahdotonta. Hyöty Islannin haltuunotosta olisi ollut todennäköisesti se, että sieltä käsin olisi kenties kyetty suorittamaan pommituslentoja Yhdysvaltoihin ja Skotlantiin. Samoihin aikoihin Saksa oli kaavaillut jopa Irlannin valtausta, mutta sekin oli käytännössä epärealistinen hanke.


title: Ohjaustanko (moottoripyörä)

text:
Moottoripyörän ohjaustanko on osa moottoripyörän ohjauslaitteita. Yleensä se on rakenteeltaan ontto, pyöreä putki, johon on kiinnitetty kytkin- ja jarrukahvat ja peilit. Ohjaustanko on kiinnitetty rungon ja etuhaarukan yhtymäkohtaan, yläkolmioon. Ohjaustanko on elintärkeä moottoripyörän ohjauksen kannalta, sillä sen päistä työntämällä pyörä kallistuu, jolloin moottoripyörää voidaan ohjata haluttuun suuntaan vastaohjauksen avulla. Ohjaustangoissa käytetään yleensä kromattua terästä, mutta valmistusmateriaalina käytetään joskus myös titaania ja alumiinia. Ohjaustangot ovat yleensä halkaisijaltaan 7/8 tuumaa tai 1-1/8 tuumaa.
Ohjaustankoja on olemassa useita eri tyyppejä. Yleisin on suora tai hieman keskeltä u:lle taivutettu putkitanko, joka on yläkolmiossa kiinni korotuspaloilla. Urheilullisissa pyörissä ohjaustanko on kapeampi ja matalampi ilmanvastuksen pienentämiseksi. Kahvilakilpureissa ja katetuissa supersport-moottoripyörissä käytetään usein kaksiosaista "clip-on" -tankoa, jossa kahvat ovat hyvin lyhyiden putkien päässä välittömästi kiinni yläkolmiossa ilman korotuspaloja.
Custom-moottoripyörissä ja choppereissa käytetään tavallisesti leveätä ja korkeata ohjaustankoa, jossa ajoasento on pysty tai jopa taakse kallistettu. Äärimmäisen korkeata ohjaustankoa, jota käytettäessä kädet nousevat hartioiden tason yläpuolelle yläviistoon, kutsutaan "apinakiikuksi" (ape hanger).


title: Wolfgang Jerat

text: Wolfgang Jerat (s. 9. helmikuuta 1955) on saksalainen jalkapallovalmentaja.


title: Wolfgang Jerat

text: Jerat aloitti valmennusuransa suuremmissa seuroissa toukokuussa 1990 siirryttyään Wuppertal SV Borussian päävalmentajaksi. Hän johdatti seuran heti debyyttikaudellaan Oberliga Nordrheinin kolmanneksi ja kauden 1991/92 päätteeksi sarjatason mestariksi ja nousuun 2. Bundesliigaan. Menestyksekkään kauden jälkeen Jerat siirtyi 1. FC Kölniin apulaisvalmentajaksi. Päävalmentaja Jörg Bergerin saatua potkut helmikuussa 1993 nousi Jerat "Kilipukkien" peräsimeen. Hänen johdollaan seura onnistui keräämään seitsemän pistettä yhdeksästä ottelusta ja hän sai tehdä tilaa Morten Olsenille huhtikuussa 1993. Tämän jälkeen Jerat jatkoi Kölnissä apuvalmentajana Olsenin potkuihin elokuuhun 1995 saakka.


title: Wolfgang Jerat

text: Kaudeksi 1996/97 Jerat palasi takaisin Wuppertaler SV Borussiaan, mutta tällä kertaa tulokseksi jäi Regionalliga West/Südwestin kuudes sija. Tämän pestinsä jälkeen Jerat oli pitkään sivussa valmennustehtävistä, kunnes kaudella 2005/06 siirtyi FC Junkersdorfin päävalmentajaksi. Huhtikuussa 2007 hän palasi kolmannen kerran Wuppertaler SV Borussiaan, jossa valmensi helmikuuhun 2008.


title: Wolfgang Jerat

text: Kaudeksi 2008/09 Jerat siirtyi Bonner SC:n peräsimeen. Hänen johdollaan seura juhli kauden päätteeksi NRW-Ligan mestaruutta ja nousua Regionalligaan. Kaudella 2009/10 Jeart luotsasi seuran Regionalliga Westin kymmenenneksi. Talousvaikeuksien vuoksi joukkueelle ei myönnetty sarjalisenssiä kaudelle 2010/11 ja Jerat lähti seurasta kesällä 2010.


title: Wolfgang Jerat

text: Marraskuussa 2011 Jerat jatkoi uraansa kosovolaisseura FK Pristinan päävalmentajana. Jerat sai potkut ennen kauden loppua huhtikuussa 2012, vaikka Pristina taisteli mestaruudesta.


title: Wolfgang Jerat

text: Marraskuussa 2012 Jeratista tuli FC Viktoria Kölnin päävalmentaja. Hän jätti seuran terveydellisten syiden vuoksi tammikuussa 2013 seuran ollessa Regionalliga Westin kolmantena.


title: Vieremän lukio

text: Vieremän lukio on pieni, noin 50 oppilaan lukio Vieremällä.


title: Vieremän lukio

text: Lukiossa korostuu käytäntö, varsinkin luonnontieteen oppiaineissa. Maantieteessä syvennytään satelliittipaikannukseen ja kartografiaan. Kemiassa opiskelija voi valita laboratoriokurssin ja fysiikassa työkurssin. Näillä kursseilla yhteistyötahoja ovat Kuopiossa Itä-Suomen yliopiston Fysiikan laitos ja Biotieteiden laitoksen kemian yksikkö sekä IS-Vet Oy. Lukio järjestää myös biologian leirikouluja, jotka tavanomaisesti ovat suuntautuneet Lappiin, kohteena joko Kilpisjärvi tai Kuusamo.


title: Vieremän lukio

text: Vieremän lukio kuuluu yläsavolaiseen toisen asteen oppilaitosten yhteistyöverkostoon, jossa opiskelijan on mahdollista suorittaa lukio-opintojen lisäksi ammatillinen perustutkinto. Tästä ns. Mahis-vaihtoehdosta Vieremän lukion opiskelijoita on suorittanut kaksoistutkinnon monena vuonna.


title: Vieremän lukio

text: Opintoja suoritetaan myös verkossa: verkkokursseista on suoritettu itsenäisesti ranskan, venäjän, espanjan ja japanin kursseja. Verkossa ollaan usein sekä ryhmätunneilla että etätehtävissä.


title: Alfred Newman

text: Alfred Newman (17. maaliskuuta 1901 New Haven, Connecticut – 17. helmikuuta 1970 Los Angeles, Kalifornia) oli yhdysvaltalainen elokuvasäveltäjä. Hän sai yhdeksän Oscar-palkintoa musiikistaan, ja kaikkiaan hän oli ehdolla 45 kertaa. Newmanilla on tähti Hollywood Walk of Famella. Hänen poikansa on elokuvasäveltäjä Thomas Newman.


title: Indokiinangibboni

text: Indokiinangibboni ("Nomascus concolor", aiemmin "Hylobates concolor") on kaakkoisaasialainen gibboneihin kuuluva apinalaji. Se kasvaa reilun metrin pituiseksi ja painaa 5–8 kg. Laji viettää pääosan ajasta sademetsän oksistossa ja käy vain harvoin maanpinnalla. Indokiinangibbonia esiintyy Laosin ja Vietnamin pohjoisosissa sekä Kiinan eteläosissa.


title: Risto Jarva -palkinto

text: Risto Jarva -palkinto on Tampereen elokuvajuhlien yhteydessä jaettava elokuva-alan palkinto. Se on Suomen elokuvasäätiön rahoittama ja jakama vuosittainen tunnustuspalkinto kotimaiselle elokuvalle ja sen ohjaajalle. Palkintoa tavoittelee Tampereen elokuvajuhlien kotimaisessa kilpasarjassa ja kotimaisessa katselmuksessa esitettävät uudet elokuvat. Palkinto on rahallisesti suurin vuosittainen tunnustus kotimaiselle elokuvalle Suomessa. Palkintoa on jaettu vuodesta 1979 alkaen ja vuonna 2012 sen arvo oli 10 000 euroa. Palkinto on nimetty elokuvaohjaaja Risto Jarvan mukaan, ja sen voittajan valitsee vuosittain vaihtuva, Suomen elokuvasäätiön asettama tuomaristo.


title: East Air

text: East Air oli tadžikistanilainen tilauslentoyhtiö, jonka laivastoon kuului 7 konetta. Kaikkia koneita operoi toinen yhtiö.


title: East Air

text: Vuonna 2010:


title: Kiinanlanguri

text: Kiinanlanguri ("Trachypithecus francoisi") on uhanalainen häntäapina, jota tavataan vain pienellä alueella Etelä-Kiinassa ja Luoteis-Vietnamissa. Muiden langurien tapaan se syö enimmäkseen lehtiä, jonkin verran myös muita kasvien osia. Se tulee lisääntymisikään neljä- tai viisivuotiaana.


title: Oranssiotsamuura

text: Oranssiotsamuura ("Formicarius rufifrons") on eteläamerikkalainen varpuslintu. Sen elinympäristö käsittää Kaakkois-Perun, Luoteis-Bolivian ja Brasilian läntisimmän kolkan. Lajin holotyypin kuvaili Emmet Reid Blake Perun Madre de Diosista 1957.


title: Kotkanpyytäjän poika

text: Kotkanpyytäjän poika ("Eagle Hunter's Son") on monikansallisena yhteistyönä syntynyt mongoliankielinen elokuva vuodelta 2009.


title: Kotkanpyytäjän poika

text: Mongolian erämaassa elää paimentolaispoika Bazerbai perheineen. Hän haluaisi muuttaa pääkaupunki Ulan Batoriin kuten isoveljensäkin. Paimentolaisperinteitä vaaliva isä kuitenkin kaavailee pojastaan kaltaistaan kotkanmetsästäjää. Kun isän kotka karkaa, Bazarbai lähtee sitä etsimään.


title: Bubanza

text: Bubanza tarkoittaa seuraavia asioita:


title: Emmet Reid Blake

text: Emmet Reid Blake (29. marraskuuta 1908 Abbeville, Etelä-Carolina – 10. tammikuuta 1997 Chicago) oli yhdysvaltalainen lintutieteilijä.


title: Emmet Reid Blake

text: Valmistuttuaan presbyteerisestä collegesta 1928 Blake rullaluisteli 900 mailia Greenwoodista Pittsburghiin, missä hän ryhtyi opiskelemaan osa-aikaisesti Pittsburghin yliopistossa, josta hän valmistui 1933. Täällä ollessaan hän pääsi osallistumaan Brasiliaan ja Venezuelaan suuntautuneelle, National Geographicin kustantamalle lintujen tutkimusretkelle. Vuonna 1931 Blake aloitti työskentelyn Field Museum of Natural History of Chicagossa johtamalla metsästys- ja keräilyretken Venezuelaan. 1935 hän sai museosta assistentin viran ja työskenteli siellä yli 60 vuotta. Hän johti lukuisia mittavia tutkimusretkiä Keski- ja Etelä-Amerikkaan, ja julkaisi suuren määrän artikkeleita ja kirjoja.


title: Emmet Reid Blake

text: Blake nimesi linnuista oranssiotsamuuran ("Formicarius rufifrons") 1957.


title: Mykerösara

text: Mykerösara ("Carex bohemica", syn. "C. cyperoides") on Euroopassa tavattava sarakasvien heimoon ja sarojen sukuun kuuluva kasvi. Suomessa laji on luokiteltu uhanalaiseksi lajiksi.


title: Mykerösara

text: Mätästävä mykerösara kasvaa 5–30 cm korkeaksi. Varren tyvitupet ovat vaaleanruskeat. Kellanvihreät lehdet ovat 1,5–2,5 mm leveitä, karheareunaisia, hentoja ja vartta lyhyempiä. Kukinto on 1,5–2,5 cm leveä, hyvin lähekkäin olevien vihreiden tähkien muodostama melkein pallomainen mykerö. Kukinnon alla on 3–5 pitkää tukilehteä, joista alimman pituus on 3–15 cm. Kapean sukkulamaiset, vihreät pullakot ovat 7–10 mm pitkiä. Pullakon suuota on pitkä ja kaksikärkinen. Mykerösara kukkii Suomessa heinäkuussa.


title: Mykerösara

text: Mykerösaraa tavataan suurimmassa osassa Manner-Eurooppaa eteläisinpiä ja pohjoisimpia osia lukuun ottamatta. Pohjoismaissa lajia tavataan ainoastaan Suomessa. Suomessa mykerösaraa tavataan harvinaisena Itä- ja Kaakkois-Suomessa. Vahvin kanta on Pohjois-Karjalassa sekä Keski-Savossa.


title: Mykerösara

text: Mykerösara kasvaa avoimilla, liejuisilla tulvarannoilla ja vesijättömailla. Lajin kannanvaihtelu on suurta.


title: Bubanza (kunta)

text: Bubanza on Luoteis-Burundissa sijaitseva kunta ja samannimisen provinssin pääkaupunki. Kaupungin asukasluku oli vuonna 2010 arviolta 15 380.


title: Bubanza (kunta)

text: Bubanzan kunta on jaettu kymmeneen kukkulaan:


title: Ajastaika

text: Ajastaika on


title: Fluendo

text: Fluendo S.A. on espanjalainen Linux-käyttöjärjestelmäalustaan erikoistunut ohjelmistoalan yritys, jonka toimipaikka on Barcelonassa. Yhtiö on perustettu vuonna 2004, ja sen palveluksessa on monia GStreamer-multimediakehyksen kehitystyöhön osallistuneita henkilöitä. Fluendon tuotteisiin kuuluu koodekkipaketti, jonka avulla voidaan toistaa useita suljettuja mediatiedostoja Linux-ympäristössä, kuten Windows Media ja MPEG4-tiedostoja.


title: Fluendo

text: Yhtiö julkaisi vuonna 2009 "Fluendo DVD Playerin", joka on kuluttajille suunnattu DVD-soitin Debian- ja Fedora-pohjaisille Linux-jakeluille. Ohjelma on saatavilla myös Open Solarikselle. Fluendo DVD Player on yksi harvoista laillisista, patentinhaltijoiden ehdot täyttävistä soittimista Linuxille, ja se sisältää mahdollisuuden toistaa myös CSS-kryptattuja DVD-elokuvia. Ohjelma ei käytä salauksenpurkuun Linuxissa yleistä, laillisuudeltaan joissakin maissa epäselvää libdvdcss-kirjastoa.


title: Fluendo

text: Lisensoitu ja patentinhaltijoiden oikeuksia kunnioittava viihdekeskusohjelmisto "Fluendo Media Center", jonka käyttöliittymä perustuu Moovidaan (entinen Elisa), yhdistää Fluendon DVD-soittimen ja yhtiön julkaisemat koodekit mediatiedostoille.


title: Alluviaali

text: Alluviaali on virtaavan veden kuljettamaa ja kasaamaa sedimenttiä. Sellaista voi muodostua jokien pohjille, mutta myös kuivalle maalle, jopa aavikoille tilapäisten kaatosateiden aiheuttamista mutavyöryistä.


title: Alluviaali

text: Alluviaalissa on tyypillisesti eri raekokoja: hienompaa ja karkeampaa soraa, hiekkaa, hiesua ja savea.


title: Alluviaali

text: Vuoriston ja tasangon rajalle syntyy usein maastossa tai kartalla viuhkan muotoisina näkyviä alluviaalikeiloja.


title: Riistavuoren vanhustenkeskus

text: Riistavuoren vanhustenkeskus on Helsingin Etelä-Haagassa sijaitseva palvelukeskus, vanhainkoti ja palvelutalo. Riistavuoren vanhustenkeskus sijaitsee osoitteessa Isonnevantie 28.


title: Riistavuoren vanhustenkeskus

text: Riistavuori on avattu käyttöön 1966.


title: Riistavuoren vanhustenkeskus

text: Palvelutalossa asuu 85 ja vanhainkodissa sata asukasta. Keskuksessa on 150 työntekijää, joista ulkoistettuja ovat ravitsemuksen, siivouksen ja kiinteistöpalvelujen työntekijät.


title: Riistavuoren vanhustenkeskus

text: Riistavuoren palvelukeskukseen pääsee Helsingin sisäisillä bussilinjoilla 41 ja 52 sekä palvelulinjalla 32. Huopalahden rautatieasema sijaitsee lyhyen matkan päässä Riistavuoresta.


title: IC Companys

text: IC Companys A/S on tanskalainen vaatetuskonserni, joka on alallaan yksi Pohjois-Euroopan suurimmista. Se syntyi 30. huhtikuuta 2001 Carli Gry International A/S:n (p. 1940-luvulla Jørgen ja Carli Gry) ja InWear Group A/S:n (p. Niels Martinsen 1969) yhdistyttyä.


title: IC Companys

text: IC Companysillä oli vuonna 2009 omia liikkeitä 259 kpl 40 eri maassa, sekä 22 tehtaanmyymälää (ml. Outlet-myymälä Helsingissä). Jälleenmyyjiä yrityksellä oli 11 000.Vuoteen 2013 asti IC:n suuria merkkejä olivat myös naisten Jackpot ja miesten Cottonfield, mutta ne myytiin tanskalaiselle Coopille. Vuosina 1998–2018 IC omisti myös ruotsalaisen ulkoiluvaatemerkin Peak Performance, joka myytiin suomalaiselle Amer Sportsille. Nyt IC Companyn tärkeimpiä naistenmerkkejä ovat In Wear ja Part Two ja pääasiassa miestenmerkkejä Matinique ja Tiger of Sweden. Soaked in Luxury, Saint Tropez, By Malene Birger ja Designers Remix Collection ovat pienempiä naistenvaatemerkkejä. Kaikki tuotemerkit ovat itsenäisiä ja ne on erittäin tarkasti segmentoitu.


title: IC Companys

text: IC Companys -yhtiön tuotteet valmistetaan etupäässä Kiinassa (63 %), muualla Aasiassa (11 %), Euroopassa (24 %) ja Afrikassa (2 %).


title: Ferran Corominas

text: Ferran Corominas Telechea eli Coro (s. 5. tammikuuta 1983 Vilobí d'Onyar, Espanja) on espanjalainen jalkapalloilija. Hän edustaa Espanjan Segunda Divisiónissa pelaavaa Elcheä ja on pelipaikaltaan hyökkääjä.


title: Ferran Corominas

text: Coro on Espanyolin kasvatti. Ensiesiintymisensä edustusjoukkueessa hän teki 2. marraskuuta 2003 kotiottelussa Real Zaragozaa vastaan.


title: Ferran Corominas

text: Kauden 2005–2006 viimeisellä sarjakierroksella ottelussa Real Sociedadia vastaan Coro pelasti joukkueensa putoamiselta viime minuutin maalilla. Ottelu päättyi Espanyolin 1–0-voittoon, ja tämän vuoksi Deportivo Alavésin kohtaloksi tuli pudota pääsarjasta. Coro onnistui maalinteossa myös Copa del Reyn loppuottelussa, jonka Espanyol voitti lopulta selvin 4–1 numeroin.


title: Ferran Corominas

text: Kaudella 2006–2007 hän pelasi 30 ottelua ja teki niissä neljä maalia. Espanyol eteni myös Uefa-cupin loppuotteluun, jossa vastaan asettui toinen espanjalaisjoukkue Sevilla. Sevilla voitti loppuottelun rangaistuslaukauskilpailun jälkeen.


title: SFS 5966

text: SFS 5966 on laajennetun suomalaisen tietokonenäppäimistön eli suomalaisen monikielisen näppäimistön määrittelevä kansallinen standardi, jonka Suomen Standardisoimisliitto vahvisti vuonna 2008. Näppäimistöasettelu on kehitetty Kotimaisten kielten tutkimuskeskuksen käynnistämässä ja Tieteen tietotekniikan keskuksen koordinoimassa kotoistushankkeessa.


title: SFS 5966

text: Laajennetun näppäimistön kolme perustavoitetta ovat, että se tukee


title: SFS 5966

text: Laajennetun näppäimistön käyttöönotto ei edellytä aineellisen näppäimistön vaihtamista. Uusissa suomenkielisissä Linux-pohjaisissa käyttöjärjestelmissä se on yleensä jo käytössä oletusarvoisesti. Windows-käyttöjärjestelmiin laajennettu näppäinasettelu ei vakiona kuulu. Windows XP:lle ja Windows Vistalle se oli saatavilla erikseen ladattavana päivityksenä, ja myöhemmille versioille on kolmannen osapuolen toteutuksia.


title: SFS 5966

text: Laajennettu näppäimistö on täysin yhteensopiva perinteisen suomalaisen PC-näppäimistön kanssa, sillä kaikki näppäimiin kaiverretut kirjoitusmerkit pysyvät vakiintuneilla paikoillaan. Näppäimistöön on kuitenkin lisätty uusia erikoismerkkejä, jotka on pyritty liittämään suhteellisen helposti muistettaviin näppäimiin. Uudet merkit voidaan kirjoittaa pitämällä alhaalla [alt gr] -näppäintä samaan aikaan, kun painetaan asianmukaista merkkinäppäintä; vastaavalla tavalla on jo vanhastaan voitu kirjoittaa muun muassa @‑merkki näppäilemällä [alt gr]·[2] sekä €‑merkki näppäilemällä [alt gr]·[e].


title: SFS 5966

text: Joidenkin merkkien kirjoittamiseen tarvitaan [alt gr] -näppäimen lisäksi myös vaihtonäppäintä [shift ⇧]. Esimerkiksi tässä samanaikaista näppäilyä symboloiva rivinkeskinen piste (jota usein käytetään kertolaskun merkkinä) voidaan kirjoittaa näppäilemällä [alt gr]·[shift]·[x]. Yleiskielessä ehkä tavallisempi kertomerkki eli vinoristi (×) taas voidaan kirjoittaa näppäinyhdistelmällä [alt gr]·[x].


title: SFS 5966

text: Suomen kielen oikeinkirjoituksen kannalta huomattavimmat uudet merkit näppäinyhdistelmineen ovat Muiden kielten tarvitsemat erikoiskirjaimet on pyritty liittämään luonteviin näppäimiin, kutenTarkkeelliset kirjaimet voidaan tuottaa erityisten tarkenäppäinten avulla (mutta suomen ja ruotsin kirjoittamiseen tarvittavat å, ä ja ö toki säilyttävät omankin näppäimensä). Tarkenäppäimet ovat niin sanotusti kuolleita () tai paremminkin ujoja näppäimiä, jotka eivät ensi painalluksella näytä tekevän mitään mutta jättävät järjestelmän odottamaan seuraavaa näppäilyä, joka kertoo, mihin kirjaimeen tarkkeen on määrä liittyä. Jo vanhastaan on akuutin (eli oikealle kallistuvan aksenttimerkin) ja treeman (eli yläpuolisen pisteparin) näppäinten avulla voinut tuottaa muun muassa seuraavat tarkkeelliset kirjaimet:Perinteisessä suomalaisessa näppäimistössä treeman näppäin sijaitsee Å:n oikealla puolella ja akuutin näppäin niiden yläpuolella.


title: SFS 5966

text: Laajennetussa näppäimistössä on monia uusia tarkkeita, joista suomen oikeinkirjoituksen kannalta merkityksellinen on š- ja ž-kirjainten kirjoittamiseen tarvittava niin sanottu hattu. Se saadaan tuotettua pitämällä alhaalla [alt gr] -näppäintä samaan aikaan, kun painetaan pystyheittomerkin (') näppäintä, joka sijaitsee Ä:n oikealla puolella – samaan näppäimeen on kaiverrettu myös asteriski (*). Näin esimerkiksi pienen ja ison hattu-s:n voi kirjoittaa seuraavilla näppäinyhdistelmillä:


title: Mohegaanit

text: Mohegaanit ovat Pohjois-Amerikan alkuperäiskansa, joka asuu Connecticutissa, Thames-joen itäisen yläjuoksun varren laaksossa. Heidän kielensä kuuluu algonkin-ryhmään. Samantapaisesta nimestä huolimatta he ovat eri kansa kuin mahicanit.


title: Mohegaanit

text: Eurooppalaisten saapumisen aikoihin mohegaanit asuttivat Ala-Connecticutia, jossa he muodostivat sukulaisliiton saman hallinnon alla olevien pequotien kanssa. Riitojen seurauksena kansat erkanivat toisistaan 1630-luvulla mohegaanien alipäällikkönä toimineen Uncasin ottaessa käskyvaltaansa mohegaanit. 1600-luvun englantilaiset siirtolaiset tunsivat mohegaanit hyvin.


title: Mohegaanit

text: Mohegaanien tärkein kaupunki oli "shantok", tunnettu myös nimellä "Shetucket", joka sijaitsi New Londonin ja Norwichin välillä vuosina 1636–1682.


title: Mohegaanit

text: Mohegaanit sekoitetaan usein Hudson-joen laaksossa Albanyn seudulla, New Yorkissa asuneisiin mahicaneihin. Yhdysvalloissa kumpaakin kansaa on historiallisesti kutsuttu mohikaaneiksi. Sekaannus on saanut alkunsa käännösvirheestä. Hollantilainen Adriaen Block oli ensimmäisiä kumpaankin kansaan viitanneita eurooppalaisia. Hän eritteli toisistaan "morhikaanit" ja "mahikaanit, mahikanderit, mohikaanit, eli maikenit". James Fenimore Cooperin vuonna 1826 ilmestynyt teos "Viimeinen mohikaani" () on aiheuttanut suurta sekaannusta, sillä hänen mohicaneissaan oli piirteitä mohegaaneilta ja mahicaneilta. Cooperin intiaanit liikkuivat Hudsonin jokilaaksossa mahicanien mailla, mutta oli nimeltään Uncas, mohegaanien päällikön mukaan. Kirja teki mohikaaneista kuuluisia, mutta levitti samalla väärää tietoa sukupuuttoon kuolleesta kansasta. Kummatkin kansat puhuivat algonkinkieltä. Mohegaanien edustaessa Y-murreryhmää kuuluivat mahicanit N-murteen puhujiin.


title: Mohegaanit

text: Eurooppalaisten saapuessa mohegaanit asuttivat Ala-Connecticutia, jossa he muodostivat sukulaisliiton saman hallinnon alla olevien pequotien kanssa. Riitojen seurauksena kansat erkanivat toisistaan. Uncasin johtamat mohegaanit irtautuivat pequotien ylivallasta ja hankkiutuivat Connecticutin brittiläisten puritaanien suosioon vuonna 1637. Taustalla olivat mohegaanien ja pequotien ulkopoliittiset erimielisyydet. Pequotien suosivat kaupankäyntiä Uuden-Hollannin kanssa, mutta Uncas kannattajineen kävi kauppaa englantilaisten kanssa. Pequotien ja mohegaanien yhteisen ylipäällikön vaalissa Sassacukselle tappion kärsinyt Uncas alkoi lietsoa mohegaaneja Sassacusta vastaan. Vuonna 1637 käydyssä sodassa britit ja mohegaanit surmasivat lähes tuhat pequotia ja hajoittivat kansan kymmeniin pakolaisryhmiin ympäri Connecticutia.


title: Mohegaanit

text: Brittien tukemina mohegaanit nousivat 1640-luvun aikana Connecticutin merkittävimmäksi intiaanikansaksi. He adoptoivat heimoonsa yli tuhat sodan jäljiltä ilman identiteettiä harhailevaa pequot-soturia sekä joukon läntisiä nianteceja. Näin mohegaanit saivat lisättyä yhteismääränsä hetkellisesti 3000:n henkeen. Valtataistelulta ei kuitenkaan vältytty, sillä nykyisen läntisen Rhode Islandin narragansettit yrittivät vallata mohegaanien pääkylän Shetucketin. Narragansettien päällikkö Miontonimo joutui mohegaanien vangiksi Vuonna 1644 tehdyssä hyökkäyksessä. Uncasin käskystä mohegaanit toimittivat Miontonimon brittien vankilaan, josta hänet kuitenkin vapautettiin hyvin pian Massachusettsista tulleella käskyllä. Vapautuksen yhteydessä Uncasin veli iski tomahawkilla Miontonimoa kuolettavasti takaapäin. Tappokäsky oli todennäköisesti tullut Connecticutin englantilaisilta, jotka eivät halunneet kapinahenkisen päällikön palaavan kansansa pariin.


title: Mohegaanit

text: Mohegaanit säilyttivät aiemmalla vuosikymmenellä solmitut hyvät suhteet Uuden-Englannin siirtokuntaan ja taistelivat brittien rinnalla monissa sodissa. Uncas kasvatti kansansa maa-alueita alistamalla ympäristön pienet heimot ja myi joitakin pieniä osia mohegaanien maista briteille. Uncasin kuollessa hänen poikansa jatkoivat englantilaisten uskollisina liittolaisina, mutta he eivät onnistuneet toteuttamaan Uncasin toivomusta säilyttää heimon maat. Lisääntyvät siirtolaiset Englannista tarvitsivat yhä enemmän maata ja mohegaanien maa-alueet kuihtuivat. Vuonna 1735 mohegaanien johtaja Mahomet Weyonomon matkusti Englantiin tapaamaan kuningas Yrjö II:sta tarkoituksenaan esittää vetoomus esi-isiensä maan puolesta. Weyonomon seurueineen tapasi monia Englannin hovin vaikutusvaltaisia jäseniä, mutta hänen vierailunsa Lontoossa katkesi traagisesti vuonna 1736 iskeneeseen isorokkoon..


title: Mohegaanit

text: Weyonomonin kuoltua mohegaanien asemaa huononi ja he jakautuivat kahtia. Voimakkaat näkemyserot suhtautumisessa Connecticutin brittiläiseen siirtokuntaan jakoivat mohegaaneja jo vuonna 1723 ylipäällikön Caesar Uncasin kuoltua. Weyonomon ja hänen seuraajansa ajoivat vanhojen perinteiden säilyttämistä. Heidän kylänsä tunnettiin Johnin kaupunkina sen toisen johtomiehen John Uncasin mukaan. Toinen mohegaanien kylistä oli Connecticutin siirtolaisten tukema Benin kaupunki, jonka johtajia olivat Ben Uncas, Ben Uncas II ja Ben Uncas III. Benien ja Johnin välillä olleet näkemyserot kansan tulevaisuudesta ilmenivät parhaiten suhtautumisessa siirtokuntaan. Brittiläismieliset Benin kaupungin mohegaanit veivät voiton, kun uudeksi ylimmäksi päälliköksi valittiin vaalissa Ben Uncas. Äänestys suoritettiin jo ennen kuin Englantiin matkustanut Weyonomon oli ehditty julistaa kuolleeksi.


title: Mohegaanit

text: Mohegaanien asuinalueet olivat käyneet yhä pienemmiksi 1700-luvun puoliväliin mentäessä ja heimon rivit harventuneet merkittävästi. Heidän kahden kylän asukkaat yhtyivät yhdeksi joukoksi talvella 1763–1764 saatuaan selville Ben Uncas III:nnen käyttäneen väärin heimon yhteisiä maita omien etujensa ajamiseksi. Englantilaisten lähetysasemat eri heimojen keskuudessa olivat lisääntyneet. Kaunopuheisuudestaan tunnettu mohegaanien henkinen johtaja ja opettajaksi koulutettu Samson Occum alkoi saarnata 1770-luvulla reformoitua uskoa Uuden-Englannin intiaaneille. Saadakseen rahaa kristittyjen intiaanien koulun perustamiseen hän matkusti kirkon toivomuksesta Englantiin ja keräsi 11 000 puntaa. Lahjoitusten antajina toimivat monet rikkaat vaikuttajat kuten kuningas Yrjö III ja Dartmouthin jaarli.


title: Mohegaanit

text:
Conneticutin siirtokunta anasti mohegaanien maita Occumin ollessa Euroopassa. Occum etsi paremman paikan kristitylle kaupungilleen ja Brother Town -niminen yhdyskunta (myöhemmin Brotherton) rakennettiin itäiseen New Yorkiin. Hän johti kaupunkiin noin 300 käännyttämäänsä mohegaania, noin puolet heimosta. Monet heistä omaksuivat eurooppalaisten tavat luopuen perinteisistä vaatteistaan ja elämäntyylistään.Brothertoniin saapui käännytettyjä montaukeja, lenapeja, mahicaneja ja narragansetteja jolloin sen asukkaista tuli monien heimojen sekoitus. Amerikan vallankumouksen paineessa monet muuttivat vuodesta 1780 alkaen Massachusettsin Stockbridgeen, jossa heitä alettiin kutsua "Stockbridgen intiaaneiksi". Heidän jälkeläisensä muuttivat Wisconsiniin 1820–1830-luvuilla.
Saman vuosisadan lopulla Connecticutissa eli enää 200 mohegaania, sillä Brothertoniin muuttaneet eivät kuuluneet enää heidän joukkoonsa.


title: Mohegaanit

text: Vuonna 1861 Connecticutin osavaltio myi ilman lupaa mohegaanien viimeisen maapalan yksityisille omistajille. Tämän jälkeen mohegaanit sulautuivat ympäröivääv väestöön ja vuoden 1910 väestönlaskennassa heitä oli vain 22 vaikka todellinen määrä oli suurempi. Mohegaanien uudelleenorganisoitumiessa 1970-luvulla heitä löytyi useita satoja hajallaan ympäri Connecticutia.


title: Mohegaanit

text: Monien mohegaanien asuinpaikka on "Mohegaanireservaatti", joka sijaitsee () Montvillessä, New London Countyssa. Yhdysvaltain liittovaltio tunnusti mohegaanit kansaksi vuonna 1994. Mohegaanit ylläpitävät Yhdysvaltain toiseksi suurinta Mohegan Sun -nimistä kasinoa Uncasvillessä ja toista Pocono Downsissa, Wilkes-Barressa. Uncasvillen kasinolla on muun muassa 12 000 istumapaikan Mohegan Sun -areena, jossa Women's National Basketball Association -liigan ammattilaisjoukkue Connecticut Sun pelaa kotiottelunsa.


title: Mohegaanit

text: Mohegaaneja oli vuonna 2009 Yhdysvalloissa 1700 henkeä.


title: Mohegaanit

text: Vuonna 1908 kuoli mohegaanien alkuperäisen kielen viimeinen puhuja Fidelia A. Fielding. Hän oli pitänyt kieltä yllä isoäitinsä Martha Uncasin kanssa. Fieldingin kuoleman jälkeen hänen tavaroistaan löydettiin neljä mohegaanien kielellä muistiinmerkittyä päiväkirjaa, jotka ovat tuottaneet kielenkääntäjille runsaasti päänvaivaa. Sukulaisheimojen murreasiantuntijoiden avustuksella suurin osa päiväkirjoista on käännetty. Fieldingin omakielinen nimi ""Dji'ts Bud dnaca"" tarkoitti "Lentävää lintua". Hän oli viimeinen mohegaani, joka asui perinteisessä hirsimajassa. Ennen kuolemaansa hän lahjoitti Martha Uncasilta perimänsä mohegaanien varhaista kulttuuria edustavan vyön nuorelle Gladys Tantaquidgeonille, josta tuli mohegaanien 1900-luvun merkittävin nainen. hän kuoli vuonna 2006 tehtyään pitkän uran heimonsa edustajana ja intiaaniasiain puolustajana.


title: Mohegaanit

text: Mohegaanit ovat valinneet perinteisesti heimonvanhempien neuvoston äänestyksellä keskuudestaan päällikön elinikäiseksi johtajaksi. Nykyinen päällikkö on Mutawi Mutahash (suomeksi ""Useita Sydämiä""), siviilinimeltään Lynn Malerba. Hän on ensimmäinen nainen mohegaanien päällikkönä melkein 300 vuoteen.


title: Mohegaanit

text: Malerban suvussa heimopolitiikka on ollut aina varsin tärkeää ja Lynn Malerban isä oli mohegaanien päällikkö 1950-luvulla. Mohegaanit olivat vuodesta 2007 lähtien ilman johtajaa edellisen päällikön Ralf Sturgesin luovuttua heikon terveyden takia tehtävästään. Malerba on johtanut heimoneuvostoa useamman vuoden ajan. Hän on heimonsa 17. johtaja ja lisäksi aviovaimo sekä kahden aikuisen tyttären äiti.


title: Mohegaanit

text: Malerba toimi pitkään sairaanhoitoalalla, mikä oli hänen haaveensa pikkutytöstä lähtien. Vuonna 1997 hän oli kuitenkin uuden valinnan edessä, kun häntä houkuteltiin mukaan politiikkaan. Ajatus heimon asioihin vaikuttamisesta tuntui kiinnostavalta ja omien sanojensa mukaan hän tarttui "suureen tilaisuuteen". Nyt, yli kymmenen vuoden poliittisen uran jälkeen, hän uutena haluaa päällikkönä kohentaa mohegaanien kulttuuria, johon sisältyy "mm." museon ja heimokirkon peruskorjaukset ja hautausmaan laajentaminen. Malerba suunnittelee myös lasten opiskelumahdollisuuksien ja erinäisten huoltopalvelujen parantamista.


title: Burrard Inlet

text: Burrard Inlet on Kanadassa, Brittiläisessä Kolumbiassa sijaitseva vuono. Se ulottuu Georgiansalmesta lähes suoraan itään 30 kilometrin päässä sijaitsevaan Port Moodyn kaupunkiin. Burrardista eroaa Indian Arm -vuono pohjoiseen, ja siihen laskee useita jokia. Vuonon pohjoisrannasta käytetään nimeä North Shore, jossa sijaitsevat North Vancouverin kaupunki sekä West Vancouverin ja North Vancouverin kunnat. Eteläpuolella sijaitsevalla Burrardin niemimaalla ovat Vancouverin ja Burnabyn kaupungit.


title: Burrard Inlet

text: Burrard Inletin yli johtaa kolme siltaa: maantiesillat Lions Gate Bridge ja Ironworkers Memorial Second Narrows Crossing sekä rautatiesilta Second Narrows Bridge. Vuonon ylittävät myös SeaBus-katamaraanialukset useita kertoja päivässä. Vancouverissa sijaitsevan sataman johdosta laivaliikenne vuonossa on erittäin vilkasta.


title: Burrard Inlet

text:
Talvisin vuonoon tulevat useat linnut etsimään ravintoa ja talvehtimaan. Suurimpilukuisina alueella ovat sorsalinnut, joita vuosittain talvehtii alueella yli 17 000 yksilöä. Pitkäkaulauikkujen määrä vaihtelee vuodesta toiseen runsaasti 2 000–15 000 yksilön välillä.
Amerikantelkkää tavataan yli 7 000 yksilöä vuosittain, pilkkaniskaa yli 6 000 yksilöä ja alueella harvinaisen sinipääskyn (n. 10 yksilöä) tiedetään myös pesivän alueella. Toisinaan myös yksittäisiä miekkavalaita tavataan alueella.


title: Burrard Inlet

text: Satoja vuosia ennen eurooppalaisten saapumista alueella asui salish-intiaaneihin kuuluvia sḵwx̱wú7mesheja, musqueameita ja tsleil-waututheja. Joidenkin lähteiden mukaan he eivät olisi kuitenkaan asuneet vuonon ranta-alueilla vuoden ympäri vaan ainoastaan kausittain.


title: Burrard Inlet

text: Brittiläinen tutkimusmatkailija George Vancouver ja apuna olleet espanjalaiset kapteenit Cayetano Valdezin ja Dionisio Gallianon purjehtivat vuonna 1792, ensimmäisinä eurooppalaisina, Burrard Inlet -vuonoon tutkiakseen ja kartoittaakseen aluetta.


title: Burrard Inlet

text: Coal Harbourista (Nykyinen Vancouver) löydettiin vuonna 1862 kivihiiliesiintymiä, joka johti eurooppalaisten siirtolaisten asettumiseen alueelle.


title: Burrard Inlet

text: Nykyisin kansalaisjärjestöt ovat huolissaan vuonon saastumisesta siihen ajautuvien teollisuuden päästöjen johdosta. Vuosittain vuonoon lasketaan luvallisesti noin 769 000 000 m³ harmaatavettä.


title: Uncas

text: Uncas oli nykyisen Connecticutin osavaltion eteläosissa asuneiden mohegaanien tunnetuin päällikkö ja Uuden-englannin tärkeä liittolainen monissa 1600-luvulla käydyissä sodissa. Hänen syntymänsä ajoittui todennäköisesti vuoden 1606 ympärille, joskin jokuset lähdetiedot ovat sijoittaneet sen jo edellisen vuosisadan loppuun, yleisemmin vuoteen 1588. (Tämä ei voi pitää paikkaansa, koska Connecticutin siirtokunnan leviämisen aikoihin Uncas on kuvattu hyvin nuoreksi).


title: Uncas

text: Uncas kuoli vuonna 1683 tehtyään pitkän uran mohegaanien ylimpänä johtajana.


title: Uncas

text: Uncasin isä "Owanego" oli pequotien kansakunnan ylin johtaja. Vuonna 1626 hän hieman ennen kuolemaansa naitti poikansa pequotien sen hetkisen ylipäällikön "Tatobemin"' tyttärelle. Alun perin sulhasen paikalla piti olla Uncasin vanhempi veli, mutta tämän saatua surmansa ennen häitä korvasi Uncas hänen paikkansa isänsä ja appensa yhteisellä päätöksellä


title: Uncas

text: Siirtolaisten lisääntyvät määrät toivat Connecticutiin niin brittejä kuin hollantilaisiakin. Paikalliset intiaanit kävivät innokkaina kauppaa eurooppalaisten kanssa maksuvälineinään turkikset ja wampumit. Pequotit pyrkivät Tatobemin johdolla valvomaan muiden heimojen kauppakontakteja niin Uuden-Hollannin kuin englantilaistenkin kauppa-asemilla. Lopputuloksena pequotien välit kiristyivät varsinkin brittien kanssa, kun nämä alkoivat tehtailla teräsporillaan wampumeita, joita idän intiaanit olivat pitäneet "omana rahanaan". Hollantilaiset odottivat sivussa Tatobemin soturien hyökkäystä brittiläisille kauppa-asemille, mutta pequotien sisällä syntynyt erimielisyys jakoi kansan kahtia. Osan kannattaessa kaupankäyntiä hollantilaisten kanssa halusi toinen puoli ostaa brittien tuotteita.


title: Uncas

text: Kun hollantilaiset olivat surmanneet ylipäällikkö Tatobemin, hänen paikastaan kilpailivat brittiläismielinen Uncas ja surmatun johtajan hollantilaisia kannattava poika Sassacus. Jälkimmäisen noustua kansanäänestyksellä ylipäälliköksi teki Uncas oman ratkaisunsa. Hän keräsi joukkonsa ja kaikki Englannin kannattajat yhteen ja johti heidät pois pequotien parista. Heimo otti nimekseen mohegaanit, joka merkitsi "susia".


title: Uncas

text: Kun Connecticutin ja Massachusettsin siirtolaiset vuonna 1636 julistivat sodan pequoteja vastaan, tarjoutui Uncas sotureineen brittien avuksi. Mohegaanit eivät alun perin olleet innostuneita sotimaan sukulaisiaan pequoteja vastaan, mutta Uncas sai taivutettua heidät tahtoonsa. Osan sotureista jäädessä puolustamaan kyliään Connecticutissa mahdollisten hyökkäysten varalta, seurasivat loput heistä päällikköään Hyökkäys pequotien pääkylään Mystic-joelle tehtiin takaapäin narragansetien mailta näiden luvulla. Lisäksi suuri joukko narragansetien omia sotureita liittyi vapaaehtoisten kapteeni John Masonin johtamien brittisiirtolaisten ja mohegaanien muodostamaan armeijaan, joka auringonnousun aikaan toukokuussa 1637 tunkeutui pequotien paaluvarustettuun kylään. Epätasaisessa taistelussa kuoli palamaan sytytetyn kylän liekkeihin vähintään 600 pequotia, monet heistä naisia ja lapsia. Seuraavana päivänä brittien ja mohegaanien sotavoimat kohtasivat joukon Hartfordista palaavia pequot-sotureita. Nämä joutuivat perääntymään ylivoiman edessä suolle lähelle nykyistä New Havenin kaupunkia.


title: Uncas

text: Umpikujaan joutuneet pequotit jäivät vihollisen saartamiksi, mutta osa heistä pääsi pakenemaan, Sassacus heidän joukossaan. Mohegaanit ja muiden heimojen palkkamurhaajat takaa-ajoivat heitä brittien toimiessa maksumiehinä. Sassacus hakeutui lähimpine miehineen turvaan mohikaanien luo, mutta nämä kavalsivat hänet brittiläismielisille mohawkeille, jotka leikkasivat Sassacuksen pään irti lähettäen sen paketissa Hartfordiin haluten osoittaa ystävällisyyttään Uudelle-Englannille.


title: Uncas

text: Jäljelle jääneistä, ympäri Connecticutia paenneista pequoteista suurin osa otettiin kiinni elävinä. Heistä noin tuhat joutui moheganien orjiksi seuraavan kahden vuosikymmenen ajaksi. Aikakausi oli määrällisesti mohegaanien kulta-aikaa, sillä heidän populaationsa, joka pequoteista irtautumisen aikoihin oli ollut alta 2000 henkeä nousi hetkellisesti yli 3000:n.


title: Uncas

text: Vaikka mohegaanit ja narragansetit olivat osallistuneet pequoteja vastaan käytyyn sotaan se ei tehnyt heistä ystäviä. Kummatkin kansat havittelivat eteläisen Connecticutin "herruutta" itselleen. Nykyisen Norwichin kaupungin seutu kiinnosti molempia ja muodosti taistelukentän, kun pohjoisesta ja lännestä työntyvät mohegaanit ja idästä sekä etelästä tulevat narragansetit päättivät selvittivät kummalle alue kuului.


title: Uncas

text: Vuonna 1643 noin 600 narragansett-soturia valtasi päällikkönsä Miantonomon johdolla "Shetucketin", moheganien pääkylän. Tieto tästä yllätyshyökkäyksestä oli vuotanut Uncasin korviin ja hän ehti kerätä soturinsa vastaiskuun. Syntyneiden taistelujen aikana Uncas vangitsi Miantonomon ja luovutti tämän Hartfordin brittiläiselle hallitukselle antaen näiden päättää narragansett-johtajan kohtalosta. Vaikka kuolemantuomiota vaadittiin yleisesti niin Miantonomo vapautettiin syytteistä ja hänet luovutettiin Uncasille, jonka piti kuljettaa vapautettu päällikkö kansansa pariin. Miantonomo surmattiin matkalla kotiin. Kaksi silminnäkijää väitti, että lähellä moheganien maita Uncas halkaisi Miantonomon kallon tomahawkilla ja leikkasi palan lihaa kuolleen miehen olkapäästä syöden sen voitonmerkkinä. Yleisin versio tapahtumasta on, että surmatyön tekijä oli ollut Uncasin veli ja teko oli tehty brittien määräyksestä.


title: Uncas

text: Miantonomon kuolema sai narragansetit järjestämään voimakkaan kostoiskun, joka toteutettiin vuonna 1644. Uusi-Englanti siirtyi Uncasin puolelle ja vihollisuudet päättyivät vuoteen 1647 aikana. Moheganit olivat selvinneet voimainkoitoksestaan narraganseteita vastaan ja hallitsivat seuraavat vuosikymmenet eteläistä Connecticutia sulassa sovussa brittien siirtokunnan kanssa.


title: Uncas

text: Uncas jatkoi omaksumaansa linjaa suosien Uutta-Englantia ja heidän pyrkimyksiään laajentaa siirtokuntaansa. Hänen käskynsä alla mohegaanit alistivat ympäristön pienemmät heimot vähitellen valtaansa ja ottivat heidän maansa myyden ne lopuksi Connecticutin siirtokunnalle. Viimeinen sota johon Uncas johti mohegaaninsa oli heinäkuussa 1675 alkanut kuningas Philipin sota. Uuden-Englannin eteläosien intiaanit, jotka olivat saaneet tarpeekseen brittien vaatimuksista aloittivat hyökkäyksensä Rhode Islandissa ja laajensivat tuhoiskunsa Connecticutiin ja Massachusettsiin hävittäen kokonaan 12 brittien asuttamaa kaupunkia. Vain mohegaanit kaikista alueen intiaaneista taistelivat valkoisten puolella. Uncas, joka itse oli liian vanha sotimaan, johdatti soturinsa itäisille rajoille estämään vihollisen tunkeutumista Connecticutiin. Sota päättyi seuraavana vuonna Uuden-Englannin voittoon.


title: Uncas

text: Kun Uncas kuoli 1680-luvulla jatkoi hänen poikansa Ben Uncas hänen paikallaan.


title: Uncas

text: Uncasin alkuperäinen nimi oli "Wonkus", joka mahdollisesti merkitsi kettua. Brittiläisten keskuudessa nimi muuntui Uncasiksi, jolla nimellä hänen parhaiten muistetaan ja joka jäi intiaanihistorian sivuille. Omalla kotiseudullaan Uncas saavutti legendaarisen maineen. Paljon sen jälkeen, kun intiaanit olivat kadonneet Connecticutista kertoivat eurooppalaisten maahanmuuttajat hänestä yhä uusia sankaritarinoita. Suuri osa Uncasiin liittyvästä aineistosta (sekä suullinen perimätieto että kirjoitettu tieto) nojaa siihen tosiasiaan, että hän taisteli koko elämänsä valkoisten puolella. Englannin lisäksi Uncas johti soturinsa myös hollantilaisten Uuden-Amsterdamin ympärille levittäytyneiden siirtokuntien tueksi Long Islandin yhdistettyjä heimoja vastaan vuonna 1644.


title: Uncas

text: Uncasin fyysistä olemusta on useissa hänen aikalaistensa jälkeenjättämissä muistiinpanoissa kuvattu sanoin voimakas, kookas ja vahvarakenteinen. Kuvaukset Uncasin luonteesta eivät ole yksinomaan kehuvia. Hän oli peloton, urhea ja äärettömän kunnianhimoinen, mutta vastapainoksi myös häikäilemätön, kavala, ahne ja ilkeämielinen. Kristinuskoa Uncas ei kannattanut ja sai siitä Uuden-Englannin papiston vihan päälleen. Ahneuttaan Uncas tyydytti monin eri tavoin, "mm."hyvillä naimakaupoilla. Julmuuttaan hän osoitti alistamalla pequot-orjat eläimellisen kohtelun alle. Uncas osoitti kuitenkin käytöksellään olevansa myös kaukokatseinen ja viisas ymmärtäessään tarjota yhtenä ensimmäisistä intiaaneista englantilaisille ikuista ystävyyttä. Vaikka hänen kansansa asteittain menettikin maansa Connecticutin siirtokunnalle takasi tämä elinikäinen liitto Uncasille hyvän elämän.


title: Uncas

text: Uncasilla oli useita vaimoja. Hänen useimmat avioliittonsa eivät perustuneet intohimoon tai vaimon kauneuteen, vaan kysymyksessä olivat enemmänkin liittojen tarjoamat hyötynäkökohdat. Oman isän opettamaa käytäntömallia noudattaen Uncas valitsi vaimonsa varallisuuden tai korkean statuksen mukaan. Jo hänen ensimmäinen avioliittonsa pequotien päällikön tyttären kanssa vuonna 1623 perustui näihin syihin ja kytki hänet varakkaaseen päällikkösukuun. Vuonna 1638 Uncas nai samalta päälliköltä jääneen lesken. Lisäystä haaremiin tuli seuraavien vuosien aikana hänen solmittuaan uusia liittoja vaikutusvaltaisten naisten kanssa. Eräs tällaisista naimakaupoista tehtiin vuonna 1640 Uncasin valitessa vaimokseen pienen hammonasset-heimon päällikön "Sebequanashin" tyttären. Hyvin pian liiton solmimisen jälkeen hammonassettien maat siirtyivät Uncasin haltuun ja itse heimo, noin 125 kansalaista, yhdistettiin mohegaaneihin.


title: Uncas

text: Uncas houkutteli röyhkeästi myös useita korkeassa yhteiskunnallissa asemassa olleita pequot-naisia jättämään paikkansa Massachusettsin kuvernöörin John Winthropin taloudessa ja pakenemaan hänen luokseen. Vaimojensa ja vaikutusvaltaisten naisystäviensä välityksellä Uncas kutoi ympärilleen laajan ystävyyssiteiden verkon, jonka tarkoitus oli lisätä hänen omaa auktoriteettiään muissa intiaanien kommuuneissa eteläisessä Connecticutissa ja ehkä sen ulkopuolellakin.


title: Uncas

text: Uncasilla oli kaksi poikaa, "Attawanhood" (Joshua), joka oli syntynyt vuonna 1641 ja isoisänsä mukaan ristitty "Owaneco" (Ben). Kummatkin pojista osallistuivat sotapäällikön ominaisuudessa kuningas Philipin sotaan. Ben Uncasit, jotka perivät aina isänsä nimen, jatkoivat ylimpinä kansan hallitsijoina aina vuoteen 1769, jolloin viimeinen Ben Uncas kuoli. Mohegaanien suurten päällikköjen aika oli ohi. Heidän maistaan ja oikeuksistaan pyrki huolehtimaan englantilainen Masonin suku päämiehensä John Masonin johdolla, mutta siirtokunnan puristus teki yrityksestä hyödyttömän. Maansa menettäneet mohegaanit hajaantuivat 1770-luvulla osan seuratessa intiaanipastori Samsom Occomia New Yorkiin perustettuun "Veljesten kaupunkiin", Brothertoniin, jonne kaikki kristinuskoon käännytetyt intiaanit olivat tervetulleita. 1930-luvulla mohegaanien päämiehenä toimi kahden vuoden ajan Uncasin suvun jälkipolvia edustanut Julian Harris, intiaaninimeltään PeeGee Uncas.


title: Uncas

text: Myös kirjallisuudessa Uncasin nimeä on käytetty. Yhdysvaltalaisen James Fenimore Cooperin tunnetuin teos ""Last of The Mohicans"" (Viimeinen mohikaani) esittelee yhtenä päähenkilöistään mohikaanisoturi Uncasin, jonka esikuvana on käytetty alkuperäistä Uncasia nimeä myöten. Kirjan tapahtumat sijoittuvat brittiläisten ja ranskalaisten 1700-luvun puolivälin siirtolaissotiin ja teos on jälkeenpäin saanut kritiikkiä kahden eri intiaanikansan mohikaanien ja mohegaanien sekoittamisesta toisiinsa.


title: Nysämuura

text: Nysämuura ("Chamaeza campanisona") on eteläamerikkalainen varpuslintu. Sen laaja elinympäristö ulottuu mantereen pohjoisosista Venezuelasta Amazonasille ja Andien rinteitä seuraillen Boliviaan, sekä Brasilian itä- ja eteläosiin, Paraguayn itäosiin ja Argentiinan koillisosiin. Lajista tunnetaan 12 alalajia. Lajin holotyypin kuvaili Martin Lichtenstein São Paulosta 1823.


title: Pitsinysämuura

text: Pitsinysämuura ("Chamaeza ruficauda") on eteläamerikkalainen varpuslintu. Sen elinympäristö käsittää Brasilian kaakkoisosan Minas Geraisista ja Espírito Santosta Rio Grande do Suliin sekä Argentiinan koillisosan Misionesiin. Lajin holotyypin kuvailivat Jean Cabanis ja Ferdinand Heine Rio de Janeirosta 1859.


title: Raitanysämuura

text: Raitanysämuura ("Chamaeza mollissima") on eteläamerikkalainen varpuslintu. Sen elinympäristö ulottuu Kolumbiasta Andien rinteitä seuraillen Boliviaan. Lajista tunnetaan kaksi alalajia. Lajin holotyypin kuvaili Philip Lutley Sclater Santa Fe de Bogotásta Kolumbiasta 1855.


title: Rinnenysämuura

text: Rinnenysämuura ("Chamaeza meruloides") on Brasilian kotoperäinen varpuslintu. Se elää maan kaakkoisosassa Bahiassa, Minas Geraisissa, Espírito Santossa ja Santa Catarinan koillisosassa. Lajin holotyypin kuvaili Nicholas Aylward Vigors Brasiliasta 1825.


title: Suomunysämuura

text: Suomunysämuura ("Chamaeza turdina") on eteläamerikkalainen varpuslintu. Sen elinympäristö käsittää Venezuelan luoteisosia ja Kolumbian El Valle del Río Magdalenan ja Valle del Caucan. Lajista tunnetaan kaksi alalajia. Lajin holotyypin kuvailivat Jean Cabanis ja Ferdinand Heine Bogotásta 1859.


title: Avosetit

text: Avosetit ("Recurvirostridae") on rantalintujen lahkoon kuuluva lintuheimo. Avosetit ovat pitkäjalkaisia ja -nokkaisia, tavallisesti mustavalkoisia kahlaajia. Niitä tavataan kaikissa maanosissa Antarktista lukuun ottamatta.


title: Avosetit

text: Avosetteihin kuuluu kolme sukua:


title: Avosetit (suku)

text: Avosetit ("Recurvirostra") on avosettien heimoon kuuluva lintusuku. Avosetit ovat pitkäjalkaisia, käyränokkaisia ja mustavalkoisia kahlaajia.


title: Avosetit (suku)

text: Avosettien sukuun kuuluu neljä lajia:


title: Kysymys elämästä ja kuolemasta

text: Kysymys elämästä ja kuolemasta () on Michael Powellin ja Emeric Pressburgerin ohjaama, käsikirjoittama ja tuottama brittiläinen romanttinen fantasiaelokuva vuodelta 1946. Se kertoo toisen maailmansodan lentäjästä, jonka olisi pitänyt kuolla, mutta joka jääkin henkiin tuonpuoleisen erehdyksen takia. Elokuvassa maanpäälliset jaksot ovat Technicolor-väreissä ja tuonpuoleiseen sijoittuvat osuudet ovat mustavalkoisia.


title: Kysymys elämästä ja kuolemasta

text: "Kysymys elämästä ja kuolemasta" oli ensimmäinen brittielokuva, jolla oli kuninkaallinen ensi-ilta ("Royal Film Performance") 1. marraskuuta 1946. Esitystä seurasivat kuningas Yrjö VI perheineen.


title: Kysymys elämästä ja kuolemasta

text: Vuonna 1999 British Film Instituten kyselyssä "Kysymys elämästä ja kuolemasta" äänestettiin kaikkien aikojen 20. parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista."The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: HMS Broke (D83)

text: HMS Broke (viirinumero D83) oli Britannian Kuninkaallisen laivaston Shakespeare-luokan laivueenjohtaja, joka palveli toisessa maailmansodassa.


title: HMS Broke (D83)

text: Alus tilattiin John I. Thornycroft and Companylta Woolstonista huhtikuussa 1918 ja sen nimeksi piti alun perin tulla "HMS Rooke" Hollantia vastaan käytyjen sotien aikaisen Vigonlahden taistelun voittajan kontra-amiraali Sir George Rooken kunniaksi. Se laskettiin vesille 16. syyskuuta 1920 ja sen nimi vaihdettiin huhtikuussa 1921 "HMS Brokeksi" amiraali Broken kunniaksi. Alus kuitenkin valmistui vasta 1925 Pembroken telakalta, jonne se oli siirretty viimeisteltäväksi.


title: HMS Broke (D83)

text: "HMS Broke" liitettiin syyskuussa 1939 toisen maailmansodan alkaessa saattuetehtäviin läntisen reitin alueelle () Plymouthiin. Alus suojasi Gibraltarille matkaavia ja Gibraltarilta saapuvia saattueita sekä Etelä-Atlantin reitillä matkaavia saattueita.


title: HMS Broke (D83)

text: "HMS Broke" osallistui kesäkuussa liittoutuneiden joukkojen evakuointiin Euroopan mantereelta operaatio Cyclessä St. Nazairesta sekä Biskajanlahden satamista. Alus liitettiin heinäkuussa 6. saattajaryhmään, jolloin se palasi saattuetehtäviin. Seuraavien puolentoista vuoden aikana alus suojasi 30 pohjois-etelä suuntaista saattuetta, joista kaksi joutui sukellusveneiden hyökkäysten kohteeksi, sekä 27 itä-länsi suuntaista saattuetta, joista seitsemän joutui hyökkäyksen kohteeksi. Se osallistui kahteen merkittävään saattuetaisteluun.


title: HMS Broke (D83)

text: "HMS Broke" oli maaliskuussa 1941 saattueen SL41 suojana, sen joutuessa sukellusveneiden hyökkäyksen kohteeksi. Saman aikaisesti merellä olivat Saksan laivaston taisteluristeilijät "Gneisenau" ja "Scharnhorst" operaatio Berliinissä. Saattueesta upposi 8. maaliskuuta kuusi rahtialusta.


title: HMS Broke (D83)

text: "HMS Broke" oli elokuussa 1942 saattueen SC94 suojana sen joutuessa sukellusveneiden hyökkäyksen kohteeksi. Saattueesta upotettiin yksitoista alusta ja saattajat upottivat kaksi sukellusvenettä kuuden päivän aikana. "HMS Broke" toimi saattajien johtoaluksena kolme viimeistä päivää.


title: HMS Broke (D83)

text: "HMS Broke" osallistui 8. marraskuuta operaatio Terminaaliin, joka oli osa liittoutuneiden Pohjois-Afrikan maihinnousua operaatio Soihtua. Alus laski yhdessä "HMS Malcolmin" kanssa jalkaväkeä maihin suoraan Algerin satamaan, jotta satamalaitteita ei kerettäisi hävittää. "HMS Malcolm" ei kyennyt toimittamaan joukkoja maihin, mutta "HMS Broke" sai joukkonsa maihin. Aluksen vetäytyessä satamasta siihen osui rannikkopatterien tuli. "HMS Zetland" otti pahoin vaurioituneen aluksen hinaukseen, mutta se upposi kaksi päivää myöhemmin 10. marraskuuta.


title: HMS Broke

text: HMS Broke on ollut kolmen Britannian Kuninkaallisen laivaston aluksen nimenä.


title: John Dawson Winter III

text:
John Dawson Winter III on yhdysvaltalaisen kitaristi-laulaja
Johnny Winterin studioalbumi vuodelta 1974 ja sen on tuottanut Shelly Yakus. Levy on julkaistu myöhemmin CD-muodossa Blue Sky Records, Inc:n merkillä "Blue Sky" sarjanumerolla SKY 472770-2. Levyn tuotanto- ja kopiointioikeudet omistaa Sony Music Entertainment Inc.


title: John Dawson Winter III

text: Levy on äänitetty New Yorkissa The Record Plant East –studiolla. Levyn äänittäjät ovat Ed Sprigg ja Dennis Ferrante apulaisenaan David Thoener. Remiksauksen ovat tehneet em. Dennis Ferrante ja Ed Sprigg. Masteroinnin on tehnyt Tom Rabspenek paikassa nimeltä Master Cutting Room. Levytysprojektin organisaattorina (Organic Advisor) on toiminut Steve Paul.


title: John Dawson Winter III

text: Levyllä esiintyvät muusikot ovat Johnny Winterin lisäksi hänen taustayhtyeeseensä kuuluvat basisti Randy Jo Hobbs ja rumpali Richard Hughes sekä vierailijoina Kenny Ascher, Tasha Thomas, Carl Hall, Monica Burruss, Edgar Winter (Epic Records), Randy Brecker, Bob Millickan, Mike Brecker, Dave Taylor, Lew Del Gatto, Paul Prestopino, Rick Derringer (Blue Sky Records), Lou Soloff sekä Jackdaw ja Dennis Ferrante.


title: John Dawson Winter III

text: Henkilökohtaisissa kiitoksissa on mainittu Rick Derringerin ja Edgar Winterin lisäksi Rick Dobbis ja Teddy Slatus.


title: John Dawson Winter III

text: Levykannen on suunnitellut Teresa Alfieri ja etu- ja takakannen valokuvat on ottanut Richard Noble. Alkuperäisen LP:n levypussin yhtyekuvan on ottanut Angela Aschauer.


title: Jörg Berger

text: Jörg Berger (13. lokakuuta 1944 Gotenhafen – 23. kesäkuuta 2010 Duisburg) oli saksalainen jalkapallovalmentaja ja -hyökkääjä. Hän teki pitkän valmennusuran sekä DDR:ssä että Saksassa.


title: Jörg Berger

text: Berger pelasi koko uransa ajan 1. FC Lokomotive Leipzigissa. Hänen aikanaan seura oli parhaimmillaan DDR:n mestaruushopealla 1967. Eurokentillä Berger edusti joukkuetta mm. Messukaupunkien cupissa, jossa se eteni parhaimmillaan puolivälieriin kaudella 1966/67. Berger lopetti pelaajauransa vuonna 1970 loukkaantumisen vuoksi.


title: Jörg Berger

text: Berger aloitti valmennusuransa Lokomotive Leipzigin organisaatiossa juniorien valmentajana 1970. Aikuisten tasolla Berger debytoi vuonna 1972 FC Carl Zeiss Jenan päävalmentajana ja johdatti seuran komeasti DDR:n cupin mestariksi 1974. Liigassa Berger johdatti joukkueen kahdesti mestaruushopealle. Kahden Carl Zeississa vietetyn kauden jälkeen Berger siirtyi sarjanousija Hallescher SC Chemien peräsimeen ja luotsasi seuran parhaimmillaan DDR-Oberligassa kahdeksanneksi.


title: Jörg Berger

text: Vuonna 1976 Berger siirtyi DDR:n jalkapalloliiton palvelukseen ja luotsasi ensin kaksi vuotta alle 19-vuotiaita. Hänestä tuli 1978 alle 21-vuotiaiden maajoukkuevalmentaja. Nuorten pelatessa vuonna 1979 Jugoslaviaa vastaan loikkasi Berger länteen. Saksan liittotasavallassa Berger jatkoi uraansa Stasin epäilyjen ja uhkailujen varjossa. Hän valmensi SV Darmstadtia, Fortuna Düsseldorfia ja KSV Hessen Kasselia, jonka kanssa hän oli lähellä nousua Bundesliigaan 1984 ja 1985.


title: Jörg Berger

text: Suurimmat meriittinsä Berger saavutti Eintracht Frankfurtissa luotsaten seuran Bundesliigassa kolmanneksi 1989/90. Hän siirtyi Frankfurtista 1991 1. FC Kölniin ja 1993 FC Schalkeen, jonka luotsasi kaudella 1995/96 Bundesliigassa kolmanneksi. Hän sai potkut Schalkesta lokakuussa 1996, vain puolisen vuotta ennen seuran UEFA Cupin voittoa.


title: Jörg Berger

text: Schalke-pestinsä jälkeen Berger valmensi FC Baselia ja Karlsruhea, kunnes lokakuussa 2001 siirtyi Alemannia Aachenin peräsimeen. Hän johdatti 2. Bundesliigassa pelanneen seuran Saksan cupin finaaliin 2003/04, jossa SV Werder Bremen oli vahvempi maalein 3–2. Kun nousu pääsarjaan jäi haaveeksi, Berger sai jättää tehtävänsä kesäkuussa 2004.


title: Jörg Berger

text: Alemannian jälkeen Berger jatkoi uraansa FC Hansa Rostockissa luotsaten seuraa marraskuusta 2004 elokuuhun 2005. Toukokuussa 2009 hän palasi valmennustehtäviin pelastamaan DSC Arminia Bielefeldiä putoamiselta. Hän ei kuitenkaan onnistunut tehtävässään ja jätti paikkansa sopimuksen päätyttyä kesäkuun lopussa. Berger oli kahdesti naimisissa ja hänellä oli kolme lasta, joista poika ensimmäisestä avioliitosta. Vuonna 2002 hänellä todettiin paksusuolen syöpä. Häntä operoitiin kasvannaisten vuoksi uudelleen vuonna 2005 ja marraskuusta 2008 lähtien joutui jälleen ottamaan kemoterapiahoitoja. Berger menehtyi syöpään Duisburgissa 23. kesäkuuta 2010.


title: Sinilakkisieppo

text: Sinilakkisieppo ("Niltava vivida") on Etelä-, Kaakkois- ja Itä-Aasiassa tavattava sieppoihin kuuluva varpuslintu.


title: Sinilakkisieppo

text: Kooltaan sinilakkisieppo on noin 18–19 cm. Koiraan pää, selkä, siivet ja pyrstö ovat väriltään violetin siniset. Vatsa on ruskehtavan oranssi. Naaras on väritykseltään selästään oliivinvihreä ja päälaeltaan harmahtava. Vatsa on kellertävän ruskea ja vaaleampi kuin koiraalla. Poikaset ovat väritykseltään ruskeita ja vaaleapilkullisia.


title: Sinilakkisieppo

text: Sinilakkisieppoa tavataan Intiasta, Myanmarista, Laosista, Taiwanista, Thaimaasta, Vietnamista ja Kiinasta. Lajin elinympäristöä ovat vuoriston ainavihannat ja sekametsät. Laji liikkuu erityisesti latvuston keskikerroksissa. Linnun elinympäristöt sijaitsevat 750–2 500 metrin korkeudella merenpinnasta. Talvisin linnut siirtyvät matalammalla oleviin metsiin.


title: Sinilakkisieppo

text: Sinilakkisiepon ravinto koostuu hyönteisistä, joita se pyydystää ilmasta sekä pienistä hedelmistä ja marjoista.


title: We Are the Void

text: We Are the Void on melodisen death metal -yhtye Dark Tranquillityn 3. maaliskuuta 2010 julkaistu yhdeksäs studioalbumi.


title: We Are the Void

text: Albumi nousi Suomen virallisen listan sijalle 16.


title: Puhtauden lunnaat

text: Puhtauden lunnaat, televisiossa myös nimellä Kiristys, ("Blackmail") on Alfred Hitchcockin ohjaama brittiläinen jännityselokuva vuodelta 1929. Elokuvasta on olemassa sekä mykkä- että äänielokuvaversio.


title: Puhtauden lunnaat

text: Hitchcockille "Puhtauden lunnaat" oli monessa mielessä erittäin merkittävä elokuva. "Vuokralaisen" (1926) jälkeen se merkitsi paluuta jännityselokuvan pariin. Se oli myös Hitchcockin ensimmäinen äänielokuva (ja yksi ensimmäisistä brittiläisistä äänielokuvista). Elokuvan saama hyvä vastaanotto myös vakiinnutti Hitchcockin aseman elokuvaohjaajana. Hänen uransa oli siihen mennessä ollut usein vaakalaudalla, mutta "Puhtauden lunnaiden" jälkeen hän oli vakavasti otettava ohjaaja, jonka uraa epäonnistumiset eivät enää vaarantaneet niin paljon kuin aikaisemmin.


title: Puhtauden lunnaat

text: Alice rakastunut etsivä Frank Webberiin. Hän flirttailee kuitenkin taiteilijan kanssa ja päätyy lopulta hänen malliksi. Kun taiteilija yrittää lähennellä Alicea, Alice joutuu paniikkiin ja surmaa taiteilijan leipäveitsellä. Alicen poikaystävä Frank tutkii juttua ja löytää murhapaikalta Alicen käsineen, jonka hän kuitenkin salaa. Alicen toinen käsine on joutunut kiristäjän käsiin. Kun poliisi saapuu kuulustelemaan häntä, kiristäjä pakenee ja putoaa lopulta kuolemaan British Museumin katolta. Alice menee poliisiasemalle tekemään tunnustusta muttei saa siihen tilaisuutta. Frank vie Alicen pois asemalta. Tapaus suljettu.


title: Puhtauden lunnaat

text: "Puhtauden lunnaat" perustuu Charles Bennettin näytelmään "Blackmail" (1928). Se ei kuitenkaan menestynyt hyvin ja olisikin unohtunut kokonaan, ellei Bennettin seuraava näytelmä "This Last Hour" olisi ollut jättimenestys. Alkuvuodesta 1929 "Blackmail" lähti uudelleen teatterikiertueelle. Silloin siitä myös haluttiin tehdä elokuva. Bennett ei ollut siitä kuitenkaan järin kiinnostunut, mutta tapasi kuitenkin Hitchcockin. Bennett sai kuitenkin nimensä alkuteksteihin yhtenä käsikirjoittajista, vaikka omien sanojensa mukaan hänen osuutensa oli minimaalinen.


title: Puhtauden lunnaat

text: Myöhemmin Bennettillä oli suuri vaikutus Hitchcockin uraan, sillä hän käsikirjoitti Hitchcock-elokuvat "Mies joka tiesi liikaa", "39 askelta", "Salainen asiamies", "Sabotaasi", "Nuori ja viaton" ja "Ulkomaankirjeenvaihtaja".


title: Puhtauden lunnaat

text: Hitchcock kirjoitti itse käsikirjoituksen ja Benn Levy dialogin. Tosin alkuvaiheessa dialogi rajoittui pelkästään välitekstien kirjoittamiseen.